Review Jumanji: Welcome to The Jungle

Suatu masa dahulu, filem Jumanji lakonan Robin Williams sangat digemari sehingga ia menjadi suatu ‘fever’ kepada kanak-kanak seperti aku untuk bermain permainan papan (board game) tapi itu semua imaginasi nakal kanak-kanak sehingga aku sendiri pernah berasa takut dengan Jumanji. Paling gerun apabila bunyi gendang.

Memang pengakhiran Jumanji dulu aku selalu kata, ‘jahanamkan je lah board game tu’ tapi itulah, pengakhirannya permainan papan ini terdampar di pantai. Ketika itu aku berfikir bahawa pasti ada sambungannya tapi entah bila. Aku tak suka sebenarnya bunyi gendang tu. Menakutkan. Biasanya bunyi gendang kan untuk membangkitkan jiwa keberanian dan semangat membara. Namun bagi Jumanji, bunyi gendang adalah tanda cabaran yang harus dihadapi.

Kali ini, filem Jumanji: Welcome to The Jungle memberi satu impak nafas baru apabila permainan papan ini disesuaikan mengikut zaman kini. Ye lah, jarang budak sekarang main permainan papan. Paling tidak zaman sekarang kita main PS4. Aku tonton filem ni dengan rakan sekelas; 17 orang bakal SHO ‘balas dendam’ selepas bentang HIRARC. Kebetulan pula, hari pertama Jumanji: Welcome to The Jungle keluar di pawagam. Memang pawagam penuh orang, jadi kami terpaksa ambil tiket jam 11.30 malam. Filem Jumanji (1995) inilah pernah mewarnai zaman kanak-kanak kami dahulu dan diberikan kini diserikan dengan sambungannya.

Suatu nafas baru apabila Jumanji kali ini membuat penampilan khas dengan pelakon-pelakon lain dan pembaharuan Jumanji versi Role-playing game. Jumanji ni bagi aku suatu pengajaran juga untuk kanak-kanak nakal. Ye lah sempena krismas kan, kanak-kanak nakal kononnya takkan dapat hadiah. Mereka akan diberi pelajaran. Begitu juga Jumanji. Yang nakal ni, ‘kita hantar pergi tempat yang mencabar’. Dalam filem ini, 4 orang remaja diberi kelas tahanan kerana sikap dan perangai mereka. Semua karekter empat remaja ini diterbalikkan dalam dunia Jumanji versi avatar yang dipilih.

Kelas Tahanan.

Kelas tahanan bagi aku suatu kelas yang memberikan satu didikan kepada pelajar dalam bermuhasabah setiap perkara kesalahan yang dilakukan. Rata-rata dalam kelas tahanan ini, pelajar akan diberikan tugasan antaranya mengemas bilik stor, menyusun buku dan lain-lain. Kalau di Malaysia, entah entah kena label, ‘kelas dera’. Semasa tahanan inilah, mereka harus berinteraksi sesama mereka. Dalam filem Jumanji, ketika hendak melakukan tugasan, di sinilah mereka menjumpai Jumanji menggunakan konsol.

Kelas tahanan ini jugalah membentuk penilaian diri kepada diri mereka. Ala ala muhasabah.

Sebelum aku teruskan, aku cuma nak cakap; bagi aku, jalan ceritanya lengkap dan tersusun. Misteri rumah usang akhirnya terjawab di akhir cerita.

Kerjasama.

Jumanji tidak boleh dimain secara berseorangan (Boleh, tapi mampukah setiap aras di atasi sendirian dengan kekuatan yang terhad). Begitulah juga Jumanji konsol ni. Namun, dalam kehidupan juga, semua perkara melibatkan kerjasama kerana kerjasamalah yang membuahkan hasil. Kehidupan ini ibarat permainan juga. Sama ada permainan kau itu dilakukan secara baik mahupun sebaliknya. Jarangkan kita role-playing game secara berkumpulan?

Aku tertarik dengan versi Jumanji kali ini, yang turut memaparkan kekuatan dan kelemahan karekter masing masing. Karekter yang berlainan ini lah saling melengkapi antara watak.

Aku takkan cakap fasal karekter setiap watak, kang kata spoiler. Setiap watak mempunyai peranan masing-masing. Kalau nak dibezakan dengan Justice League, aku lebih memilih Jumanji: Welcome to The Jungle. Watak-watak dalam Jumanji sangat seimbang dan setiap watak memainkan peranan yang terperinci dengan kelemahan dan kekuatan masing-masing. Kerjasama inilah juga memupuk kepada pencarian watak yang terkandas. Di sini kau akan nampak nilai kasih sayang dalam kerjasama yang dicipta oleh penulis skripnya.

Yang paling penting, siap ada 3 nyawa ala ala dalam Role-Playing Game Nintendo. Haha. Kau faham faham sajalah.

Humor.

Elemen humor memang aku tak sangkal. Ada saja elemen humor yang diadakan menjadikan filem ini smooth dengan turun naiknya dan tidak rasa tergantung. Lakonan The Rock sebagai Dr Bravestone sentiasa memberi satu elemen yang malar segar. Lakonan Black Jack sebagai Shelly, mesti kau sendiri boleh fikir perwatakan dia. Tapi watak dia kali ni pun sangat menjadi. Kau tahan je gusi kau. Mujur lah aku boleh kawal gelak aku dalam pawagam tu. Aku tak boleh nak ulas sangat bab humor ni sebab akan ganggu konsentrasi kau yang belum tonton filem ni. Yang boleh aku katakan, filem ni tidak bersifat mendatar. Humor yang berlaku dalam filem ini turut berlaku dalam kehidupan kita. Jadi, kau juga sebenarnya sedang gelakkan (baca:muhasabahkan) diri kau.

Kepakaran Ilmu

Walau setiap watak ada humor, setiap watak diketengahkan dengan kepakaran masing-masing termasuklah kepakaran ilmu dalam dunia rimba. Kepakaran ilmu yang dimiliki diaplikasi sebaiknya sepanjang jalan cerita. Jadi, ada lah elemen ilmiah tu. Ilmu geografi, ilmu zoologi dan lain-lain. Apabila adanya konsep ilmu dalam sesebuah filem, bagi aku itu sesuatu yang “wow! Seriously?”. Cumanya adakala kepakaran ilmu ini ada diabadikan seolah kau sedang membaca buku ensiklopedia.

Misi

Misi utama mereka tentulah membatalkan sumpahan. Dalam masa membatalkan sumpahan, banyak cabaran yang harus mereka depani. Elemen kepelbagaian biologi turut diserap menjadi satu saringan terpenting dalam filem. Seperti role-playing game, semua perkara telah diprogramkan. Begitu juga Jumanji kali ini dan yang membezakan adalah pengendalian avatar.

Alan Parrish

Kalau dulu, watak Alan Parrish ni adalah dalam Jumanji yang dilakonkan oleh Robin Williams. Semua merindui lakonan Robin Williams jadi aku fikir, filem kali ini suatu tribute buat Robin Williams. Kau akan jumpa semangat Alan Parrish kalau kau betul-betul fokus setiap tempat dan cabaran (aku bagi hint: tempat minum jus margarita).

Tambahan

Yang buat aku rasa kelakar bukan sebab elemen kelakar, tapi watak antagonis dilakonkan Bobby Cannavale tu macam sikit sangat. Ye lah mungkin sebab cabaran perjalanan itu lebih diketengahkan. Ala ala Indiana Jones, tapi filem ini lebih kepada cabaran sepanjang misi membatalkan sumpahan. Indiana Jones lebih kepada misteri. Mungkin sebab persekitaran hutan dan juga simbolik gajah. Bagi aku lah secara jujur, cabaran yang mereka hadapi ni kurang sikit debar daripada Jumanji (1995).

Filem Jumanji: Welcome to The Jungle ni bagi aku satu kenikmatan daripada kau main konsol yang realitinya membosankan. Tapi itulah, kau takkan rasa pun seolah kau role-playing game sebab semua watak ini disedut masuk ke dalam dunia Jumanji. Kalau kau terbayang kau role-playing game pun, mungkin untuk watak Ruby Rounhouse kau akan nampak terutama ketika dia menari. Haha.

Satu perkara yang aku rindui Kuda Belang. Haha.. Tak ada Kuda Belang.. Jumanji (1995) ada dan lebih banyak jenis haiwan rimba berbanding Jumanji: Welcome to The Jungle. Menurut kata kawan aku, Jebat, …sebab Kudang Belang tinggal di Safari. Dan filem kali ini di rimba.. Nah, sekarang kau harus tahu beza safari dan hutan.

Menonton filem ini memerlukan juga imaginasi.

Kau akan pulang dengan pelbagai persoalan. Bukan tergantung, tapi jawapannya sudah ada. Seolah, kau juga tak boleh keluar dari dunia ‘Jumanji’ yang kau sendiri cipta. Satu saja pesanan aku, kalau kau dah baca review aku, aku sarankan kau tonton balik Jumanji (1995), baru kau akan faham setiap persoalan dalam Jumanji: Welcome to The Jungle (2017) selepas kau keluar panggung.


Tukar Mayat Cara Elak Pengharaman Pengebumian Di China

Tidak ramai tahu di China, wujud kempen larangan pengebumian ma.yat dengan sesetengah wilayah turut melaksanakan pengharaman aktiviti pengebumian. Tujuannya ialah menyelamatkan ruang tanah dan menghentikan aktiviti pengebumian secara berlebihan oleh keluarga waris. Bagaimanapun, ada yang menggunakan kaedah menukar ma.yat bagi membolehkan ma.yat ahli keluarga mereka ditanam di tanah perkuburan.

Kisah ini terdedah menerusi kisah pembu.nu.han seorang lelaki yang mengalami sindrom Down pada 2017. Mengikut dokumen mahkamah, seorang lelaki bernama Huang diupah sebuah keluarga untuk menyediakan ma.yat gantian bagi membolehkan mereka mengebumikan ahli keluarga mereka secara tradisional. Keluarga ini tinggal di Shangwei, Guandong, satu wilayah yang mewajibkan penduduknya memba.kar ma.yat sebagai kaedah pengebumian.

Keluarga ini menyangka Huang akan mencari ma.yat yang tidak dituntut sebagai pengganti ma.yat ahli keluarga mereka. Sebaliknya, dia bertindak menjadi seorang pembu.nuh. Mangsa yang ditemui sedang mengutip sampah diajak Huang menaiki keretanya sebelum diumpan dengan alkohol sebelum dia pengsan.

Mangsa kemudiannya ditempatkan dalam sebuah keranda sebelum diserahkan kepada orang yang mengupahnya. Mereka membayar Huang 107,000 yuan (RM67,637) dengan 90,000 yuan diambil olehnya sementara bakinya diambil oleh orang tengah. Keluarga tersebut kemudiannya membakar keranda tersebut sebelum mengebumikan ma.yat ahli keluarga mereka dalam satu upacara rahsia.

Selepas mangsa dilaporkan hilang pada 2017, pihak berkuasa mula menyiasat kes kehilangannya. Selepas dua tahun, Huang akhirnya diberkas dan dihadapkan ke mahkamah atas tuduhan membu.nuh. Pada September 2020, dia disabitkan bersalah dan dijatuhi penangguhan hukuman ma.ti atas kesalahan tersebut.

Cubaan untuk merayu hukuman yang dikenakan tidak berhasil apabila Mahkamah Tinggi Rakyat Guandong memutuskan hukuman dikekalkan. Sekiranya Huang tidak melakukan kesalahan serupa dalam tempoh dua tahun, maka hukuman tersebut akan ditukar kepada pe.nj.ara seumur hidup. Sementara keluarga yang mengupahnya didapati bersalah atas kesalahan merosakkan ma.yat tetapi tidak diketahui sama ada mereka perlu membayar denda atau tidak.

Aktiviti menukar ma.yat bukan satu perkara baru di China. Ia biasanya dilakukan di kawasan luar bandar di mana pengebumian secara tradisional tetap menjadi keutamaan.

RUJUKAN:

BBC. (2021). Chinese man kid.na.pped and k.ll.d in elaborate body swap scheme.

Sumber gambar: Johannes Eisele/AFP/Getty Images


Saudi Vision 2030 – Agenda Kepelbagaian Pendapatan Arab Saudi

Bagi negara-negara pengeluar minyak, pendapatan yang diterima daripada komoditi alam itu sememangnya lumayan dan menjadi penjana kemakmuran negara masing-masing. Tetapi terlalu bergantung kepada satu sumber mendedahkan negara-negara itu terhadap pelbagai cabaran yang boleh saja memusnahkan terus kemakmuran yang dinikmati sekiranya tiada tindakan diambil.

Bagi Arab Saudi, pergantungan mereka terhadap minyak mendedahkan mereka kepada pelbagai kejutan ekonomi termasuk kejatuhan harga minyak. Sebenarnya, usaha mengurangkan pergantungan minyak cuba dibuat oleh Riyadh sejak tahun 70-an tetapi sentiasa berakhir dengan kegagalan. Ini berikutan perlaksanaan polisi berkenaan dilihat tidak stabil dan terlalu bergantung kepada pola harga minyak.

Justeru untuk visi Saudi Vision 2030 (SV2030), Putera Muhammad bin Salman (MbS) tidak mahu lagi pisang berbuah dua kali. Sudah tiba masanya Riyadh mempelbagaikan hasil pendapatan negara, mempergiat kegiatan ekonomi negara dan mengurangkan pergantungan rakyat kepada subsidi. Jika negara mahu maju, perubahan harus dibuat walaupun ia bakal mengguris perasaan generasi lama yang terikat dengan idea-idea lama.

Semasa dilancarkan pada April 2016, SV2030 mempunyai tiga teras iaitu mengukuhkan status negara sebagai nadi utama dunia Islam dan dunia Arab, keinginan menjadi kuasa besar pelaburan dunia dan mengubah Arab Saudi sebagai hub yang menghubungkan tiga benua iaitu Asia, Afrika dan Eropah.

Visi ini diselia oleh individu-individu dari Unit Perlaksanaan, Pusat Pengukuran Prestasi Kebangsaan dan Pejabat Pengurusan Projek Majlis Hal Ehwal Ekonomi dan Pembangunan (CEDA). Tahun 2016 turut menyaksikan perlancaran Program Transformasi Kebangsaan (PTK) membabitkan 24 agensi kerajaan bagi mengukuhkan usaha pembangunan ekonomi Arab Saudi.

PTK menetapkan matlamat dan sasaran yang perlu dicapai Arab Saudi dalam tempoh lima tahun dengan fasa pertama berakhir pada tahun 2020. Setiap fasa akan menyumbang kepada sasaran dan matlamat tertentu yang mahu dicapai di mana pada akhirnya menjadikan SV2030 satu realiti.

Bagi membiayai projek-projek dalam fasa-fasa PTK, MbS turut mengumumkan pada Januari 2016 kos pembangunan fasa-fasa PTK akan dibantu dengan kos saham terbitan awam (IPO) Saudi Aramco. Bagaimanapun, hanya 5% saham syarikat berkenaan akan ditawarkan di pasaran saham.

Pada tahun 2019, IPO Saudi Aramco menjana AS$25.6 bilion tetapi kebanyakan saham tidak dibeli oleh pemain-pemain saham global. Sebaliknya, nilai tersebut dicapai hasil pembelian pelabur-pelabur dari negara-negara Teluk dan segelintir sahaja yang berbuat demikian. Dan tidak seperti sasaran 5% yang disasarkan, hanya 1.5% sahaja yang berjaya ditawarkan di pasaran.

Bagi merancakkan lagi pelaburan asing di Arab Saudi, Riyadh turut melancarkan Inisiatif Pelaburan Masa Hadapan (FII) anjuran Dana Pelaburan Awam Arab Saudi (PIF) pada tahun 2017. Ramai menyamakan forum yang dianjurkan di Riyadh merupakan versi padang pasir acara Forum Ekonomi Dunia (WEF) yang dianjurkan di Davos, Switzerland berikutan kedua-duanya membincangkan isu-isu ekonomi dan pelaburan.

Forum pertama FII ini diadakan pada Oktober 2017 dan dihadiri oleh 3,800 delegasi dari 90 buah negara. Mereka datang dari pelbagai latar belakang seperti Pengarah Urusan IMF ketika itu, Christine Lagarde, Setiausaha Perbendaharaan AS Steven Mnuchin, Larry Fink (BlackRock) dan Masayoshi Son (Softbank).

Forum ini turut menyaksikan pelbagai pengumuman seperti sasaran pengurusan aset pelaburan sebanyak AS$400 bilion menjelang 2020, pengumuman NEOM iaitu zon ekonomi baru bernilai AS$500 bilion di utara Arab Saudi dan perjanjian persefahaman pelaburan AS$1 bilion dalam Virgin Galactic.

SV2030 turut menyaksikan pelbagai aktiviti pembangunan berskala besar dilaksanakan bersesuaian dengan agenda wawasan berkenaan. Antaranya:

Bagi memastikan wawasan ini dapat direalisasikan dengan jayanya, 13 Program Perlaksanaan Visi (PPV) diwujudkan pada tahun 2017 selepas dibentangkan oleh CEDA. Antara program yang tersenarai dalam PPV ialah Program Kualiti Kehidupan, Program Perumahan dan Program Dana Pelaburan Awam.

Memandangkan wawasan SV2030 merupakan idea MbS, baginda sendiri memantau visi ini. Baginda turut dibantu oleh:

Bagi melicinkan lagi usaha kerajaan merealisasikan SV2030, beberapa kementerian dirombak atau dijenamakan semula. Antara kementerian yang terlibat ialah Kementerian Haji dan Umrah (dahulunya Kementerian Haji), Kementerian Pelaburan dan Perdagangan (Kementerian Perdagangan dan Industri) dan Kementerian Tenaga Kerja dan Pembangunan Sosial (dahulunya Kementerian Hal Ehwal Sosial).

MbS juga turut bertanggungjawab melonggarkan apa yang dianggap tabu di Arab Saudi satu ketika dahulu. Wanita diberi lebih banyak hak termasuk menganggotai Majlis Syura dan dibenarkan memandu tanpa ditemani mahram. Sektor hiburan rancak seiring dengan SV2030 terutama dari segi penganjuran aktiviti hiburan dan sukan.

Sejak beberapa tahun kebelakangan ini, lebih banyak acara hiburan dianjurkan di Arab Saudi termasuk perlawanan bola sepak Supercoppa Italia, pertunjukan gusti WWE di Bandar Sukan Raja Abdullah, Jeddah dan konsert-konsert membabitkan artis antarabangsa seperti BTS. Manakala Litar Al-Qiddiya bakal menganjurkan perlumbaan F1 atau MotoGP menjelang tahun 2023.

Di samping memfokuskan usaha membangunkan infrastruktur di negara sendiri, SV2030 turut menyaksikan keinginan Arab Saudi mendapatkan aset-aset asing sebagai aset pelaburan yang boleh memberi pendapatan tambahan kepada negara. Salah satu daripadanya ialah kelab bola sepak seperti yang dilakukan oleh negara jiran, Qatar (Paris St Germain) dan UAE (Manchester City/City Football Group).

Sepanjang minggu ini, liputan berita menyaksikan PIF bakal memiliki kelab Newcastle United dengan nilai pembelian 300 juta paun sterling walaupun pengambilalihan itu ditentang keras rakan penyiaran asing Liga Perdana Inggeris, beIN SPORTS dan pertubuhan hak asasi manusia Amnesty International.

Di sebalik rancangan besar yang dicanang oleh MbS, ramai pakar melihat perkara-perkara yang dibayangkan baginda sukar dilaksanakan. Terdapat beberapa faktor yang berpotensi menjahanamkan SV2030:

Siapa tidak tahu kos nyawa manusia yang melayang di Yaman yang menyaksikan ribuan penduduk awam terbunuh akibat kempen serangan udara Riyadh dan sekutu-sekutunya. Siapa tidak tahu kos pep3rangan yang dicetuskan MbS selama lima tahun di Yaman kini mencecah AS$100 bilion dan mencalar imej Arab Saudi di mata dunia.

Terima kasih kepada sikap terburu-buru baginda di situ, Arab Saudi bakal mengalami detik Vietnam yang pernah dialami AS pada tahun 70-an dan Soviet di Afghanistan pada tahun 80-an.

Tetapi kesilapan terbesar MbS ialah pembvnvhan wartawan Allahyarham Jamal Khashoggi pada tahun 2018. Operasi sulit itu mencetuskan keributan di pentas dunia hingga hampir-hampir mengundang sekatan dari rakan sekutu sendiri, AS. Pembvnvhan tersebut turut menyaksikan ramai tokoh yang sepatutnya hadir pada forum kedua FII memilih untuk tidak hadir atau memulaukan terus Davos versi padang pasir itu.

Pembvnvhan Allahyarham Khashoggi turut mengakibatkan Sir Richard Branson menghentikan usaha pelaburan PIF sebanyak AS$1 bilion ke atas Virgin Galactic dan menarik diri daripada penglibatan projek Amaala. Forum FII kedua di Riyadh turut menyaksikan banyak syarikat termasuk dari Silicon Valley mengundur diri dari menyertai forum sama.

Bukan satu rahsia Iran boleh saja menggugat mana-mana kemudahan Saudi Aramco atau mengganggu laluan perdagangan di Selat Hormuz sama ada menerusi aset ketenteraan mereka atau proksi-proksi mereka sekiranya merasakan kepentingan mereka diganggu oleh AS dan sekutu-sekutu mereka. Keadaan ini boleh menyebabkan harga minyak jatuh, satu perkara yang boleh menyakitkan dompet Arab Saudi seperti disaksikan pada tahun lepas.

Masalahnya, hanya satu bandaraya BERA yang berjaya dibangunkan dengan populasi seramai 7,000 orang daripada jangkaan dua juta penduduk. Tidak mustahil jika trend ini berterusan, apa saja rancangan fasa SV2030 berada dalam bahaya.

Situasi ini tidak dibantu oleh tindakan pelabur-pelabur asing menarik diri dari Arab Saudi terutama selepas pembvnvhan Allahyarham Khashoggi dan pendedahan taktik kejam Saudi di Yaman. Pada tahun 2018, pelaburan langsung asing (FDI) Arab Saudi hanya berjumlah AS$3.2 bilion, amat sedikit berbanding FDI sebanyak AS$29.2 bilion yang diraih semasa era Almarhum Raja Abdullah pada tahun 2010.

Dan bagi menambah luka MbS, pertumbuhan industri bukan minyak Arab Saudi juga tumbuh perlahan walaupun menunjukkan tanda-tanda menggalakkan pada tahun 2019. Tahun ini sepatutnya menjadi tahun Arab Saudi mampu hidup tanpa pendapatan minyak tetapi ia masih menjadi sumber pendapatan negara itu sebanyak 80%.

Akibat p3rang harga demi memuaskan ego Riyadh menjadi pengeluar minyak nombor satu dunia, ia mengakibatkan harga minyak turun dengan drastik. Namun, campur tangan AS memastikan OPEC+ bersetuju memotong pengeluaran minyak sebanyak 9.7 juta tong sehari yang berkuatkuasa pada Mei ini.

Namun seperti semua sedia maklum, situasi Covid-19 mengakibatkan harga WTI dan Brent semakin menurun. Ini sekaligus mendorong negara-negara OPEC+ segera mengadakan perbincangan pada minggu ini bagi mengelak kejatuhan harga yang lebih buruk.

Situasi Covid-19 juga dijangka menjejaskan sebarang usaha pelaburan Arab Saudi dalam bidang pelancongan memandangkan sektor ini merupakan yang paling teruk terjejas akibat wabak berkenaan. Misalnya, projek Maamal yang seharusnya menempatkan taman tema terbesar di dunia itu dijangka tidak akan berlaku.

Paling penting, semua bentuk projek yang dirancang dalam fasa-fasa SV2030 terpaksa dinilai semula sama ada berbaloi atau tidak. Dan itu sudah pasti bukan saja menjahanamkan tempoh perlaksanaan projek malah menekan ego MbS dalam memimpin negara berhadapan prospek kemelesetan ekonomi global yang berlaku akibat Covid-19.

RUJUKAN:

Ahmed, Nasim. (2020). Will the coronavirus claim Saudi’s ‘Vision 2030’ as its victim? Middle East Monitor. https://www.middleeastmonitor.com/20200402-will-the-coronavirus-claim-saudis-vision-2030-as-its-victim/

Stratfor Worldview. (2019). Why Saudi Arabia’s Vision 2030 Plan Might Fail. National Interest. https://nationalinterest.org/blog/buzz/why-saudi-arabias-vision-2030-plan-might-fail-98962

Furness, Virginia. (2020). Saudi Arabia’s Vision 2030 faces its biggest test. Euromoney. https://www.euromoney.com/article/b1kwsyr21vw5qs/saudi-arabias-vision-2030-faces-its-biggest-test


Kenapa Ujian Poligraf (Mengesan Pembohongan) Tidak Boleh Dipercayai?

Bagi yang pernah menonton filem Bridge of Spies, pasti sudah masak dengan nama lelaki ini: Francis Gary Powers. Ya, dialah juruterbang pesawat pengintip U-2 yang ditukar bersama pelajar Amerika, Frederic Pryor dengan pengintip Soviet, Rudolf Abel di Jambatan Glienicke, Berlin, Jerman pada tahun 1962 selepas setahun dipenjarakan di penjara Soviet.

Tetapi yang lebih menarik di sini ialah keterangannya berkenaan mesin pengesan pembohongan sebagai sebahagian daripada temuduga kerja sebagai juruterbang U-2 pada tahun 1956. Berikut kenyataan dan terjemahan di bawah:

“Ada sebarang bantahan untuk ambil ujian pengesan pembohongan? Walaupun saya sudah melalui banyak ujian, saya tidak pernah bersuara dan menggeleng kepala. Jika inilah syarat untuk mendapatkan kerja itu, saya akan lakukannya. Tapi saya tidak sukakannya. Saya tidak pernah merasa diri terdedah sebegitu rupa seperti tiada bentuk privasi. Jika pada masa itu, seseorang menyerahkan kepada saya petisyen melarang poligraf selama-lamanya, saya dengan rela hati akan menandatanganinya. Bila saya ditanya soalan terakhir dan semua wayar dikeluarkan, saya bersumpah tidak akan mengambilnya lagi dalam apa jua keadaan sekalipun kerana jika saya mengambilnya, ia dianggap satu penghinaan terhadap integriti saya.”)

Tetapi bagi kebanyakan agensi keselamatan dan perisikan seluruh dunia termasuk Amerika Syarikat, ia terus menjadi sebahagian daripada peralatan untuk mendapatkan kebenaran. Teknologi kontroversi ini dibangunkan oleh pakar-pakar psikologi sejak tahun 1920-an dan selepas ia ditambahbaik, ia menjadi sebahagian daripada peralatan pihak swasta dan keselamatan pada dekad berkenaan. Ukuran poligraf dari tekanan darah hinggalah tahap pernafasan selalu menjadi penanda seseorang itu berbohong atau tidak tetapi tidak pernah dibuktikan sebagai penanda pembohongan yang boleh dipercayai.

Bukan hanya gangguan emosi sebenar sukar ditiru dalam persekitaran makmal tetapi juga berbeza dalam kalangan individu dan boleh diatasi dengan langkah seperti menekan kaki dengan paku tekan (lihat Ocean’s Thirteen) atau mencubit diri sendiri sebelum memberi reaksi. Dalam ujian berskala besar pula, wujud kemungkinan penanda positif palsu yang banyak dan tidak boleh dielakkan. Di samping itu, soalan-soalan yang diajukan semasa ujian poligraf yang menunjukkan orang itu layak atau tidak bersifat teknikal semata-mata. Malah berdasarkan analisis akhir, agensi-agensi perisikan Amerika tidak pernah menceritakan apa ciri perwatakan yang dicari mereka sebagai kakitangan contoh.

Melihat kepada sejarah Powers, tidak hairanlah mengapa ia mula diragui oleh ramai pihak termasuk Kongres. Bagi menyegarkan semula minda para pembaca, pesawat U-2 ini menjadi sumber berharga pihak perisikan untuk mendapatkan maklumat pengintipan Soviet dari udara dari tahun 1956 hingga 1960. Dan selepas Powers ditangkap, Washington cuba menjual cerita pesawat yang jatuh itu ialah belon cuaca tetapi tembelang mereka pecah apabila Moscow menayangkan bangkai pesawat dan Powers sendiri. Dan selepas Februari 1962, Powers terus dicurigai ramai dan Agensi Keselamatan Kebangsaan (NSA) kemudiannya mendakwa juruterbang itu sengaja menurunkan pesawatnya bagi membolehkan ia dikesan radar Soviet dan ditembak jatuh.

Bagaimanapun, Agensi Perisikan Pusat (CIA) menafikan sekeras-kerasnya kenyataan NSA dan menyokong testimoni Powers yang menolak cadangan NSA itu. Dan walaupun beliau sendiri mengakui tidak selesa dengan ujian pengesan pembohongan, Powers bersedia mengambilnya untuk membuktikan dirinya tidak bersalah. Selepas melalui semua ujian CIA termasuk ujian pengesan pembohongan, agensi tersebut mengesahkan Powers bercakap benar. Di sebalik tuduhan yang terus dilemparkan hingga ke akhir hayatnya, juruterbang U-2 masih bertegas bahawa dirinya tidak bersalah.

Jadi, mengapa alat ini menjadi terus pilihan agensi perisikan? Ia dianggap objektif, adil dan menjadi hantu kepada bakal-bakal perisik musuh dan pengkhianat. Tetapi dalam CIA sendiri, ujian pengesan pembohongan juga terus dipersoalkan dengan terma-terma seperti ujian rutin dan sukarela masih lagi gagal dijelaskan dengan baik terhadap kakitangan agensi. Menurut satu memo agensi pada tahun 1973, memo tersebut dilihat mempersoal keupayaan mesin poligraf menguji keberkesanan dan kebolehpercayaan individu. Tetapi melihat ia sebagai satu bentuk propaganda yang meraih kepercayaan umum, ia dilihat sudah cukup berkesan terutama dalam kes Powers.

Melihat
kepada pengalaman Powers, terdapat beberapa perkara yang kita boleh ambil.
Pertama, sebagai bahan bukti bahawa seseorang itu tidak bersalah dan
seumpamanya dianggap sesuatu yang boleh dipertikaikan. Kedua, walaupun ia
digunakan dalam banyak retorik sukarela, tekanan yang dihadapi semasa mengambil
ujian berkenaan sudah dianggap menafikan kebebasan individu terutama dalam soal
membuat keputusan. Ketiga, ujian poligraf dilihat sebagai satu bentuk samaran
rasmi berbanding mendedahkan apa sebenarnya yang berlaku.

Dan paling penting, ia gagal mengesan mana-mana perisik yang bekerja dengan pihak asing. Dua kes yang dianggap memalukan Amerika Syarikat apabila Biro Penyiasatan Persekutuan (FBI) dan CIA mempunyai perisik membabitkan Robert Hanssen dan Aldrich Ames. Ames dikatakan bertanggungjawab ‘menjual’ sembilan aset sulit CIA kepada Soviet yang membawa kepada pembunuhan mereka. Antara aset CIA Rusia yang terkenal yang dibocorkan Ames ialah Mejar Jeneral Dmitry Polyakov yang merupakan pegawai berpangkat tinggi GRU dari tahun 1960-an hingga 80-an sebelum dibunuh pada tahun 1988. Sementara Hanssen pula bertanggungjawab menjual beribu-ribu fail sulit kepada KGB/SVR dari 1979-1981, 1985-1991 dan 1992-2001.

Dua
kes ini dilihat sepatutnya sudah cukup menjahanamkan kepercayaan CIA dan FBI
terhadap mesin poligraf. Tetapi selepas serangan 11 September dan perang
keganasan yang dilancarkan pentadbiran George W. Bush di Afghanistan dan Iraq,
ia sekali lagi menjadi pilihan saintifik untuk membuktikan kesetiaan aset atau
membuktikan pengkhianatan benar-benar berlaku. Ironinya, alat ini menjadi
pilihan mereka tatkala dalam diam, ia dibenci oleh ramai orang termasuk Powers!

RUJUKAN:

Baesler,
John. (2019). Why Lie Detector Tests Can’t Be Trusted. Smitshonian Magazine. https://www.smithsonianmag.com/innovation/why-lie-detector-tests-cant-be-trusted-180972724/


Maharaja Trajan: Antara Maharaja Terbaik Rom

Dalam
lipatan sejarah Rom, ia sentiasa dipenuhi dengan tempoh-tempoh yang menguji
kestabilan empayar berkenaan. Tetapi wujud satu era yang dinamakan Lima
Maharaja Yang Baik (Five Good Emperors) yang menyaksikan rakyat hidup aman dan
makmur di bawah lima maharaja berkenaan. Berbeza dengan maharaja yang menaiki
takhta atas sebab pewarisan, lima maharaja ini dipilih dan dilatih oleh
maharaja-maharaja sebelumnya demi memastikan peralihan kuasa berjalan lancar.
Dan dalam kalangan mereka, Trajanlah yang terbaik.

Pemilihan
Trajan sebagai pewaris takhta oleh ayahanda angkatnya, Nerva kemudiannya akan
menjadi ikutan para pemerintah Rom selepasnya. Seorang komander tentera yang
hebat berdarah Sepanyol, Trajan merupakan maharaja pertama yang lahir di luar
Itali. Mesej pemilihannya sangat jelas: mana-mana lelaki yang berkelayakan dan
berpendidikan di sepanjang empayar berupaya mengisi kedudukan tertinggi empayar
itu termasuk sebagai maharaja.

Sebagai
maharaja, Trajan meneruskan tradisi maharaja-maharaja Rom meluaskan jajahan
takluk empayar itu. Empayar itu bukan saja berkuasa di Eropah dan Afrika Utara
tetapi juga di Mesopotamia dan sejauh Teluk Parsi. Tetapi satu kempen baginda
yang paling diingati ialah kempen ketenteraannya terhadap orang Dacia di
Romania moden hari ini. Sepanjang sejarah empayar berkenaan, Dacia menjadi duri
dalam daging kepada Rom dengan menyerang dan merompak bandar-bandar sempadan
empayar itu.

Pada
mulanya, semua itu berakhir dengan Trajan memeterai perjanjian damai dengan
Raja Dacia, Decebalus pada tahun 103 Masihi. Perjanjian itu dilihat dapat
menghentikan pertelagahan yang berlaku antara kedua-dua kerajaan. Tetapi jika
Dacia merasakan tindakan mereka tidak akan dibalas oleh Rom, ternyata
percaturan mereka silap sama sekali. Dua tahun selepas itu, Dacia memilih
mencabuli perjanjian yang dimeterai dan akibatnya, Trajan membalas dendam.

Kempen
ketenteraan ke atas Dacia dilancarkan pada tahun 105 Masihi dan kemusnahan yang
dibawa Rom terhadap Dacia boleh disaksikan pada Kolum Trajan di Rom hari ini.

Selepas
Dacia jatuh ke tangan Rom, Trajan kembali ke Rome dengan membawa rampasan
p3rang yang banyak. Dikatakan semasa baginda pulang, tentera Rom membawa emas
seberat 500,000 paun dan perak seberat sejuta paun. Hasil rampasan ini
kemudiannya digunakan untuk membiayai projek-projek awam sekitar empayar. Baginda
membina jalan-jalan, jambatan, akueduk dan pelabuhan-pelabuhan dari Sepanyol
hingga ke Balkan dan Afrika Utara. Di Rome, akueduk yang membekalkan air kepada
bandaraya berkenaan datang dari sebelah utara. Manakala Kolum Trajan yang
setinggi 126 kaki menjadi mercu tanda baru sambil diselangi dengan sebuah
bangunan forum baru yang terdiri daripada dua buah perpustakaan, sebuah ruangan
awam dan dan sebuah plaza.

Selain
meneruskan tradisi maharaja-maharaja Rom membina monumen-monumen yang dapat
mengharumkan namanya, Trajan juga bersikap pemurah terutama dalam soal
pemberian sosial. Baginda mengarahkan sumbangan bijirin yang diberi kepada
penduduk miskin ditambah dan tidak teragak-agak menghulurkan pemberian tunai.
Dan lari daripada kebiasaan, Trajan turut memberi kebenaran kepada
wilayah-wilayah menyimpan pemberian emas yang seharusnya dipersembahkan kepada
baginda dan mengurangkan cukai ke atas rakyat.

Kebanyakan
tindakan mulia baginda ini dikatakan meniru sikap rakan baiknya yang juga
penulis dan sejarawan Rom terkenal, Pliny the Younger. Salah satu tindakan
Trajan yang meniru Pliny ialah menubuhkan satu dana awam khas untuk membiayai
kanak-kanak yang miskin yang dipanggil alimenta. Malah Pliny jugalah yang
menyimpulkan kehebatan tempoh pemerintahan Trajan menerusi koresponden surat
antaranya dengan baginda yang berbunyi, “Semoga engkau dan dunia melalui
keupayaan engkau, menikmati setiap nilai kemakmuran setaraf dengan pemerintahan
engkau.” Trajan kemudiannya mangkat pada 9 Ogos 117 Masihi akibat masalah
strok.

RUJUKAN

Baird Rattini, Kristin. This warrior was the best of ancient Rome’s ‘Five Good Emperors’. National Geographic. https://www.nationalgeographic.com/culture/people/reference/trajan/


Gelombang Radio Dikesan Dari 1.5 Bilion Tahun Cahaya

Beberapa bulan, banyak
dilaporkan bahawa sekumpulan saintis dari Canadian
Hydrogen Intensity Mapping Experiment (CHIME), Kanada telah mengesan
gelombang radio dari 1.5 bilion tahun cahaya.

Sebanyak 13 gelombang
yang dikesan dikenali sebagai “fast radio
bursts” (FRBs). Kali terakhir saintis mengesan gelombang radio yang
berulang (repeated) adalah pada tahun
2007. Penemuan ini diterbitkan di bawah penerbit beprestij iaitu Nature pada 9 Januari 2019.

Sumber gelombang ini masih misteri dan saintis berspekulasi tentang banyak
sumber. Ada yang kata berpunca daripada supernova (kematian bintang), ada yang
kata berpunca daripada aktiviti Lohong Hitam dan bersumber daripada makhluk
asing pun tidak terkecuali.

Masa tahun 2007 pun,
saintis berspekulasi bahawa ia daripada makhluk asing. Pasal makhluk asing ini
menarik. Dalam kajian tentang pencarian makhluk asing terdapat konsep yang
dipanggil sebagai ‘Penapis Agung’ (The Great Filter).

Konsep ini menyatakan, kita masih belum menemui makhluk asing kerana dua sebab utama; Pertama – makhluk asing itu wujud, tetapi tidak dapat berevolusi menjadi makhluk kompleks dan bertamadun seperti manusia.

Makhluk itu mungkin sejenis organisma-organisma kecil seperti bakteria ataupun makhluk-makhluk primitif seperti binatang yang tidak mampu mengesan signal yang kita hantar ataupun tidak mampu untuk menghantar signal. Penapis Agung ini telah menghalang makhluk-makhluk ini daripada berevolusi menjadi makhluk yang rumit.

Kedua – makhluk asing
ini wujud, tetapi telah musnah jutaan ataupun bilion tahun yang laampau.
Makhluk-makhluk ini tersangat maju berbanding manusia. Tetapi mereka musnah
akibat Penapis Agung ini. Penapis ini telah menghalang hidupan daripada
mencapai tahap tamadun galaktik dan ruang-hyper seperti Star Wars.

Signal yang saintis
terima dari 1.5 bilion tahun cahaya itu boleh jadi datang dari tamadun makhluk
asing yang masih hidup 1.5 bilion tahun yang lalu. Apa-apa pun, perkara ini
masih misteri.


Strategi Soft Power: Meningkatkan Kuasa Dan Pengaruh Sesebuah Negara

Beberapa hari ini saya datang ‘mood’ mengulas pasal industri hiburan Jepun dan Korea Selatan.

Jangan pula korang ambil kesempatan untuk hentam Melayu. Tujuan saya cuma nak memberi pencerahan tentang konsep ‘soft power’ sahaja. Dalam hubungan antarabangsa, industri hiburan atau budaya popular kalau digunakan secara strategik, ia akan membantu negara memprojek kuasanya.

Kuasa dalam hubungan antarabangsa ada dua: satu ialah ‘hard power’ seperti kuasa ketenteraan dan kuasa ekonomi, satu lagi ialah ‘soft power’ seperti ideologi dan propaganda.

Selain hard power, kuasa besar juga memiliki soft power. Nak tahu kenapa USA menjadi hegemon dunia? Tengoklah minat dan permintaan dunia terhadap filem Hollywood.

China bersungguh-sungguh mendirikan Confucius Institute untuk menyebarkan budaya dan ideologinya. China sedar, tanpa soft power ia tak akan jadi hegemoni dunia.

Bagi negara berkuasa kecil dan sederhana yang kuasa ketenteraan dan ekonominya terhad (seperti kita), ‘soft power’ adalah satu alternatif untuk kita meningkatkan pengaruh di persada antarabangsa. Bukan untuk mendominasi orang, tapi untuk meningkatkan ‘visibility’ dan ‘presence’.

Dalam hal ini Jepun dan Korea Selatan boleh jadi teladan kita. 20 tahun yang lalu, berapa ramai je orang kenal Korea Selatan? Dalam masa tak sampai 20 tahun, Korea Selatan dah jadi satu jenama dengan fenomena ‘Korean Wave’ (Gelombang Korea atau Hallyu).

Korean Wave dapat wujud kerana pada tahun 1998, kerajaan Korea Selatan menggubal dasar Munhwa Ipguk yang bercita-cita mengguna budaya Korea sebagai alat dasar luar. Kerajaan Korea melabur berbilion-bilion dalam industri hiburan, dengan harapan dapat menghasilkan budaya popular yang bertaraf dunia.

Apa manfaat mewujudkan budaya pop bertaraf dunia?

Melalui lagu (K-Pop) dan drama (K-Drama), Korea Selatan mewujudkan minat orang asing terhadap negara mereka.

Mereka mencipta drama yang menarik bermodalkan sejarah dan warisan bangsa. Mereka korek sejarah mereka dari Gojoseon (Dangun), Goguryeo (Jumong, Gwanggaeto, Yeon Gaesomun), Silla (Queen Seondeok), Balhae (Dae Jo Yeong), Goryeo (Wang Geon, Jeon Do Jeon), Joseon (Sejong, Dae Jang Geum, Hwang Jin Yi, Yi Sun Shin, Shin Saimdang) sehingga ke sejarah moden (perubahan besar 1988, 1994, 1997) untuk membina watak-watak dan latar belakang drama.

Mereka guna drama untuk mempromosi lokasi pelancongan. Sesiapa yang minat drama sejarah pasti akan mengunjungi Gyeongbokgung. Bagi sesiapa yang minat drama cinta cintun pula akan melawat Pulau Jeju atau Pulau Nami. Mereka juga guna drama dan video muzik untuk mempromosi barangan tempatan. Selain Samsung, LG, Hyundai dan Kia, ‘celebrity effect’ turut menjana permintaan terhadap fesyen (K-Fashion), produk kecantikan (K-Beauty) dan makanan (K-Food). Orang berbelanja di Dal.Komm Coffee semata-mata nak ambil ‘feel’ drama Descendants of the Sun.

Semua ini menyumbang kepada pendapatan ekonomi yang turut memperkukuhkan ‘hard power’.

Kuasa ekonomi menambah ‘weightage’ Korea Selatan dalam komuniti diplomasi antarabangsa. Korea Selatan dijemput menyertai kumpulan G20. Korea Selatan diberi jawatan Setiausaha Agung Pertubuhan Bangsa-Bangsa Bersatu (PBB) pada tahun 2007 (Ban Ki-moon) dan Presiden Bank Dunia pada tahun 2012 (Kim Jim-yong).

Apabila kuasa ekonomi dan diplomasi sudah kukuh, secara automatik Korea Selatan menjadi tarikan kepada orang asing untuk belajar dan bekerja. Dengan itu Korea Selatan dapat mempergunakan bakat mereka untuk menyumbang kepada kekuatan negaranya, terutamanya dalam bidang teknologi.

Selepas ada semua, barulah Korea Selatan mengolah strategi geopolitik. Korea Selatan sekarang adalah pesaing dan petanding kepada China dan Jepun, bukan lagi negara kecil yang tersepit antara mereka.

Inilah strategi ‘soft power’.

Siapa yang menyumbang kepada soft power Korea ini?

Chae Rim. Jang Dong-gun. Bae Yong-joon. Lee Young-ae. Rain. Kim Tae-hee. Song Joong-ki. Song Hye-kyo. TVXQ. Big Bang. 2NE1. Girls’ Generation. PSY. EXO.

Merekalah prajurit yang berjuang sehingga Korea Selatan daripada ‘nobody’ jadi ‘somebody’.

Itu sebabnya kita tak boleh underestimate peranan artis, pelakon dan penyanyi. Ada yang menganggap hiburan ini melalaikan, tapi ia mampu memberi manfaat jika diguna dengan cara yang betul.

Ramai yang akan bersikap sinikal. Untuk menjayakan soft power kita tak boleh ada sifat inferior. Lagu dan drama Korea 20 tahun lalu kalau tengok balik sekarang pun rasa macam kelakar juga. Tapi mereka peduli apa.

Sebagai permulaan, kita harus berbangga dengan sejarah dan warisan kita.

Kita tidak kekurangan tokoh dan kisah sejarah yang boleh dijadikan bahan drama sejarah yang boleh di-antarabangsa-kan. Selain Hang Tuah dan Tun Perak, kita masih ada banyak lagi kisah pahlawan dan srikandi Melayu, dari Adruja Wijayamala Singa, Cik Siti Wan Kembang, Dato’ Maharajalela, Datuk Bahaman hingga ke Mat Kilau.

Lagenda Mahsuri misalnya, ada unsur-unsur yang menarik untuk di-antarabangsa-kan dan boleh mempromosi pelancongan Langkawi sekali gus.

Baru-baru ini Hollywood mengumumkan perfileman White Rajah yang berkisar tentang James Brooke. Tidakkah kita rasa rugi?

Beberapa hari lepas Perdana Menteri mencadangkan agar Bahasa Melayu dijadikan sebagai bahasa rasmi ASEAN. Perkara ini boleh direalisasikan kalau ramai orang tertarik untuk guna Bahasa Melayu.

Pada tahun 1997, jumlah orang asing yang mengambil ujian TOPIK (Test of Proficiency in Korean) hanya seramai 2,274. Pada tahun 2010 menjadi seramai 44,477. Melonjak 1,955%. Gara-gara kerana populariti K-Pop dan K-Drama.

Kalau lagu Aiman Tino dan Amira Othman pun berjaya seperti K-Pop, tak hairan orang asing akan tertarik dengan Bahasa Melayu. Tanpa paksaan Bahasa Melayu akan jadi bahasa antarabangsa. Itulah ‘soft power’: attraction rather than coercion.

Tapi apa-apa pun kita harus mengorak langkah.

Kalau kita masih ada rasa inferior, masih rasa tak perlu fikir pasal soft power, tak apa, negara jiran kita dah mula fikir dah. Jangan hairan nanti kalau muncul Singa-Wave, Singa-Pop dan Sing-Drama yang klaim mereka sebagai pewaris budaya Melayu dan Nusantara.

Dan masa itu kita hanya mampu putih mata saja.


Bustan Al-Salatin: Manuskrip Sejarah Dunia Dalam Bahasa Melayu Berusia Abad Ke-17 Masihi

Dalam membicarakan sejarah peradaban Melayu yang agung, kita tidak akan terlepas dari membaca mengenai kehebatan kerajaan Aceh Darussalam dalam mengekalkan pemerintahan mereka dalam satu tempoh masa yang agak lama. Bukan sekadar itu, usaha-usaha yang dilakukan oleh pemerintahan Aceh juga membuatkan kita terfikir apakah rahsia yang mendorong para sultan mereka dalam memimpin sebuah kerajaan yang berjaya membangunkan sistem pendidikan yang efektif, aspek ketenteraan yang mampan dan sebagainya.

Namun, rahsia tersebut bukanlah perkara tersembunyi semata-mata. Ianya berupa beberapa karya ketatanegaraan yang dihasilkan para ilmuan Aceh sebagai panduan kepada pemerintah. Ya, hanyalah tinta dakwat yang meresap dalam kertas namun ia turut meresap dalam jiwa dan sanubari para pemimpin Aceh!

Bustan al-Salatin dihasilkan demi tujuan itu. Namun, sebahagian pengkaji juga menyatakan karya ini juga memuatkan cerita dan kisah sejarah Islam dan dikira sebagai manuskrip sejarah. Ini berikutan sebahagian besar Bab 1 hingga Bab 4 mengandungi elemen sejarah seperti penciptaan alam semesta, kisah para Rasul serta kisah raja dan pemerintah dahulukala.

Bustan al-Salatin ditulis oleh Syeikh Nuruddin al-Raniry pada tahun 1638 Masihi. Beliau merupakan seorang ulama Aceh yang giat menghasilkan penulisan (35 buku) dalam misi menyuburkan sisi intelektualisme dan pendidikan di Aceh. Karya ini dihasilkan demi memenuhi perintah Sultan Iskandar Thani ketika itu yang menginginkan panduan pemerintahan mengikut landas hukum Islam.

Menurut al-Attas, al-Raniry telah memecahkan tradisi penulisan Melayu sebelumnya kerana Bustan al-Salatin ini ternyata berbeza dari trend karya-karya Melayu silam dari aspek isi kandungan dan teknik penulisan. Menarik sekali apabila kronologi secara tuntas berkaitan sejarah dipersembahkan oleh beliau dalam magnum opus ini bermula penciptaan alam semesta, sejarah pengutusan para Rasul kepada umat manusia, kisah para raja dan pemerintah meliputi wilayah Greek, Rom, Mesir dan Arab, kerajaan-kerajaan Islam dan berakhir dengan cerita mengenai kerajaan Melayu di Pahang dan Aceh.

Bustan al-Salatin terdiri daripada 60 fasal dan 7 bab sekaligus menjadikan ia penulisan literasi tradisional Melayu yang terpanjang pernah dihasilkan. Sheikh Nuruddin al-Raniry menulis karya ini dengan merujuk secara dominan kepada Al-Quran dan Hadith dan tidak terkecuali sumber-sumber yang lain. Kedua sumber ini sangat banyak membicarakan elemen sejarah dan ia menjadi sumber rujukan asli dan berautoriti yang seharusnya diambil manfaat oleh umat Islam dan demikianlah al-Raniry tampil merealisasikannya dalam Bustan al-Salatin ini.

Selain unsur didaktik dan panduan buat para pemerintah Aceh (mirror for princes) yang diberi penekanan oleh al-Raniry, beliau juga turut memuatkan perihal kegemilangan yang digapai oleh Aceh Darussalam seperti keindahan istana, taman Dar As Salam dan senibina yang wujud di Aceh. Al-Raniry juga menyuburkan semangat patriotisme dalam masyarakat Melayu melalui karyanya supaya tidak takut dan gerun melawan penjajah Barat.

Kalau anda berminat membaca kisah-kisah yang berkaitan dengan Nusantara yang penuh mistik dan legenda seperti ini, kami nak cadangkan anda buat pembelian buku FANTASI TAMADUIN MELAYU-ISLAM terbaru kami, HIKAYAT ADIWANGSA di pautan: http://bit.ly/HikayatAdiwangsa

RUJUKAN:

(1) Hj Hamzah, N. (2020). The sources of writing Bustan al-Salatin by Nur al-Din al-Raniri: A study based on Book i-book iv. Journal of Al-Tamaddun, 15(2), 115–132. https://doi.org/10.22452/jat.vol15no2.9

(2) Hj Hamzah, N., & Aziz, J. (2019). Historical and didactic themes in Bustan al-Salatin by Nur al-Din al-Raniri: A study based on Book i-book iv. Journal of Al-Tamaddun, 14(2), 117–142. https://doi.org/10.22452/jat.vol14no2.10

(3) Manuskrip Kuno bustan salatin, Kitab Ketatanegaraan Asal Nusantara Yang menguak Nusantara Adalah Negeri yang Masyhur Sebelum era. IslamToday. (2019, April 5). Retrieved January 26, 2022, from https://islamtoday.id/ulas-nusa/20190316183258-645/manuskrip-kuno-bustan-salatin-kitab-ketatanegaraan-asal-nusantara-yang-menguak-nusantara-adalah-negeri-yang-masyhur-sebelum-era-penjajahan/

Adlin Shaimi
Jabatan Sejarah & Tamadun Islam, Universiti Malaya


Pembantaian Keluarga Diraja Nepal

Tragedi hitam ini berlaku pada 1 Jun 2001 di sebuah rumah di dalam Istana Diraja Narayanhity yang merupakan tempat bersemayamnya keluarga diraja Nepal. 10 orang telah terbunuh dalam kejadian yang berlaku ketika berlangsungnya makan malam bulanan bersama ahli-ahli keluarga dalam istana tersebut. Tragedi ini merupakan bayangan kepada kehancuran sistem monarki di Nepal pada tahun 2008.

Menurut laporan, Putera Mahkota Dipendra menjadi sangat mabuk kerana minum arak serta menghisap hasis dengan kuantiti yang banyak dan menyebabkan Dipendra tidak menjaga kelakuan dihadapan tetamu ketika makan malam tersebut. Ayahandanya, Raja Birendra mengarahkan Dipendra meninggalkan majlis tersebut. Dipendra diiringi oleh abangnya, Putera Nirajan dan sepupunya, Putera Paras. Sejam kemudian, Dipendra menuju kembali ke ruang majlis dan berhenti di luar ruang tersebut dan mengeluarkan sejenis senjata jenis SPAS-12 daripada begnya lalu baginda masuk ke dalam ruang tersebut dan melepaskan satu tembakan yang mengenai ayahandanya sebelum menembak siling bilik tersebut.

Ketika para ahli keluarga sedang merawat Raja Birendra, Dipendra masuk semula setelah keluar mengambil senjata lain iaitu M-16. Dipendra ingin menembak ayahandanya yang terbaring di lantai namun pak ciknya cuba menghalang lalu Dipendra menembak mati pak ciknya. Setelah pak ciknya, Kumar Khadga pula maut apabila ditembak berulang kali oleh Dipendra. Isteri Khadga, Puteri Sharada berlari ke arah suaminya untuk membantu namun Dipendra menghalakan senjatanya ke arah Sharada dan Sharada juga maut apabila ditembak belakangnya dengan bertalu-talu.

Setelah itu, Dipendra menembak Kumar Gorakha dan tembakan tersebut terkena di muka dan tangan Gorakha. Gorakha jatuh di kerusi dan mengerang kesakitan selepas terkena tembakan tersebut. Isteri Gorakha, Puteri Shruti ditembak oleh abangnya sendiri ketika berlari kearah suaminya dan maut di atas suaminya. Menurut laporan yang disediakan, Raja Birendra mencuba untuk menembak Dipendra pada saat akhir dengan mengambil MP5 berkaliber 9mm yang diletakkan Dipendra di atas meja billiard. Namun begitu, Puteri Shova Shahi telah merampas senjata itu daripada Raja Birendra dan mengacu senjata tersebut kearah Dipendra kerana menganggap itu satu-satunya senjata yang dimiliki Dipendra. Tetapi tanggapan Shova silap apabila Dipendra mempunyai senjata lain dan Shova ditembak sebanyak 9 kali di bahagian belakang namun Shova terselamat. Putera Paras pula mengalami cedera ringan dan dapat menyelamatkan sekurang-kurangnya 3 orang kerabat diraja termasuk dua orang kanak-kanak dengan menarik sofa menutupi mereka.

Seterusnya, Dipendra melihat Puteri Komal yang duduk di sofa bersebelahan Puteri Shanti dan menembaknya di dada tetapi terselamat. Dipendra seterusnya menghalakan senjatanya  ke arah Shanti dan mengenai bahagian abdomennya sekaligus membunuhnya serta-merta. Selepas itu, Dipendra melihat Puteri Jayanti dan adik bungsu perempuannya, Ketaki Chester. Apabila Jayanti cuba untuk menelefon bantuan melalui telefon bimbitnya, Dipendra menembak Jayanti berkali-kali di bahagian dada dan menembak Chester di bahu. Chester mengetahui bahawa Dipendra akan memastikan mereka mati apabila melihat pergerakan. Apabila Dipendra pergi ke Chester, Chester yang penuh dengan darah berpura-pura mati untuk menyelamatkan dirinya. Akhirnya Chester selamat namun kakaknya tidak. Dipendra kemudiannya menuju kearah Parash yang melindungi ahli keluarga yang lain. Parash berkata kepada abangnya bahawa perbuatannya sudah keterlaluan namun Dipendra hanya keluar dari ruang tersebut tanpa berkata apa-apa.

Seperti yang diceritakan, Ratu Aishwarya yang datang apabila tembakan pertama dilepaskan, berjaya keluar dari ruang tersebut. Aishwarya telah dibantu oleh anak bungsunya, Putera Nirajan. Nirajan ditembak oleh Dipendra di dada ketika berada di taman. Aishwarya mengikuti anak sulungnya ke atas melalui tangga dan bertanya kepada anak sulungnya kenapa dia berbuat begitu. Kemudiannya, Dipendra berpaling kearah bondanya yang cuba lari namun Aishwarya ditembak berkali-kali di bahagian leher dan jatuh tergolek ke bawah. Dipendra akhirnya melintasi jambatan kecil dan menembak dirinya  sebanyak 6 kali di bahagian belakang dan satu tembakan, di mana menyebabkan Dipendra berada dalam keadaan kritikal.

Alasan utama terjadinya pembunuhan ini adalah disebabkan isu percintaan dan perkahwinan yang dialami oleh Dipendra. Keluarganya tidak merestui perkahwinannya dengan Devyani Rana yang menyebabkannya marah


Surya Siddhanta – Buku Astronomi Tamadun India Purba

Ramai yang mengenali kehebatan Ravana, si penunduk Sita dalam Epik Ramayana. Namun kurang yang mengetahui tentang pencapaian bapa mertuanya, Raja Maya, yang menakjubkan.

Menurut legenda, dewa matahari Hindu, iaitu Surya, memberikan pengetahuan yang khusus berkenaan alam semesta kepada Maya. Mungkin ianya bertujuan untuk membolehkan penduduk bumi memujanya dengan lebih baik.

Lembaran-lembaran ilmu yang meliputi pengetahuan ini dikenali sebagai Surya Siddhanta dan ia merupakan buku astronomi tertua yang diketahui oleh sejarah. Tambah menakjubkan, kebanyakan kandungannya didapati tepat dan selaras dengan ilmu moden.

Surya Siddhanta adalah bukti kemajuan ilmu masyarakat India purba. Menerusi teks ini, kita dapat menemukan asas-asas trigonometri dan matematik seperti tandai piawai dan sistem perpuluhan. Selain itu, teks ini juga memerincikan tentang graviti seribu tahun lebih awal berbanding Sir Isaac Newton yang mengembangkan teorinya pada tahun 1687.

Teks ini menerangkan tentang bagaimana planet bergerak ke arah timur. Ia turut menghitung saiz dan kedudukan planet-planet yang jauh, serta panjang tahun tropika dan jumlah masa yang telah berlalu sejak penciptaan alam dengan agak tepat. Dalam perbincangannya tentang bagaimana masa itu berlalu dalam kadar berbeza dan di bawah keadaan yang berbeza, teks ini memuatkan asas-asas relativiti.

Hikayat Hindu menyebutkan bahawa usia Surya Siddhanta mencecah 2 juta tahun. Namun sumber Vedik menyatakan dalam bentuk lisan bahawa teks ini dikarang buat kali pertama pada 2500 tahun yang lalu. Ilmuwan moden berpendapat bahawa Surya Siddhanta ditulis sekitar awal kurun ke-6M.

Tolak ketepi sebentar kepercayaan yang kononnya teks ini diilhami oleh dewa, ramai ilmuwan meyakini bahawa kandungan Surya Siddhanta merupakan hasil pertemuan antara tamadun India dan Yunani sekitar Zaman Hellenistik. Secara lebih mengkhusus, karya Hipparchus dilihat memberikan impak yang signifikan kepada keilmuan masyarakat India purba.

Hipparchus diyakini sebagai ahli matematik pertama yang mencipta (atau setidak-tidaknya memiliki) jadual trigonometri. Jadualnya itu mengandungi senarai kesemua nilai fungsi perentas, iaitu panjang perentas kali setiap sudut bulatan.

Jadual trigonometri ini sangat penting dalam pengiraan astrologi, navigasi dan kejuruteraan. Hipparchus menggunakan jadualnya itu untuk menghasilkan jadual pengorbitan matahari dan bulan. Karya Hipparchus berkemungkinan akan hilang buat selama-lamanya andai ia tidak dipelihara oleh ilmuwan di India yang hidup sezaman dengannya.

Surya Siddhanta turut mengandungi pengaplikasian terawal tangen dan secant dalam perbincangan tentang bayang jam matahari. Teks di dalamnya mennyebutkan, “Daripada (jarak rembang meridian matahari), temukan jya dan kojya.

Jika setelah itu jya dan radius masing-masing dikalikan dengan ukuran gnomon (jam matahari) mengikut perkiraan digit, dan dibahagikan dengan kojya, hasilnya adalah bayang dan hipotenus pada waktu tengahari.” (Bab 3: ayat 21-22)

Jadual trigonometri sin yang terkandung di dalam Surya Siddhanta didapati lebih tepat dan lebih terperinci berbanding jadual Hipparchus. Kefungsiannya berkenaan jya (dasar sin) dan kojya (sin serenjang / cosine) merupakan asas yang dimajukan oleh tamadun Arab (Islam) di zaman terkemudian.

Antara perkiraan lain yang terkandung dalam Surya Siddhanta adalah seperti berikut:

Objek-objek jatuh ke bumi disebabkan oleh satu daya tarikan dari bumi. Justeru, bumi, planet, buruj, bulan dan matahari berada dalam orbit lantaran daya tarikan ini.

Panjang purata tahun tropika adalah 365.2421756 hari. Perkiraan ini hanya 1.4 saat lebih pendek berbanding perkiraan moden, iaitu 365.2421904 hari.

Panjang purata bagi tahun bintang adalah 365.2563627 hari, yang mana ia hampir sama dengan perkiraan moden, iaitu 365.25636305 hari.

Anggaran diameter planet Merkuri adalah 3008 batu. Perkiraan ini hanya kurang 1% dari kiraan diameter di zaman moden, iaitu 3032 batu.

Anggaran diameter planet Zuhal adalah 73 882 batu. Perkiraan ini hanya kurang 1% dari kiraan diameter di zaman moden, iaitu 74 580 batu.

Surya Siddhanta memainkan peranan yang penting dalam sejarah tamadun moden. Dengan memelihara dan mengembalkan keilmuan tamadun Yunani purba, masyarakat India berupaya merintis jalan bagi pembangunan matematik dan astronomi di zaman kegemilangan Islam.

Sememangnya, Surya Siddhanta adalah salah sebuah teks Sanskrit yang diterjemahkan ke dalam bahasa Arab di zaman Khalifah al-Mansur. Pengetahun ini kemudiannya dimajukan dan disebarkan ke pelbagai budaya sehingga akhirnya di zaman moden, ia kembali ke Barat.

TERJEMAHAN:

Kerry Sullivan. (31 Ogos 2016). Surya Siddhanta: The Startlingly Accurate Astronomy Book of the 1st Millennium BC. Ancient Origins.
https://www.ancient-origins.net/artifacts-ancient-writings/surya-siddhanta-startlingly-accurate-astronomy-book-1st-millennium-bc-020969


Tragedi Loji Bandar Texas, 2005

Tragedi yang mengorbankan 15 nyawa dan mencederakan lebih 170 pekerja disebuah loji petroleum di Galveston, Texas City pada 23 Mac 2005. Texas City dikenali dengan nama “Toxic City” kerana menempatkan beberapa buah loji penapisan petroleum dan kawasan berindustri berat.

Loji pemprosesan minyak mentah ini dimiliki oleh British Petroleum (BP). Keluasan kawasan loji ini hampir 2 kilometer persegi di Galveston, Texas City. Loji ini mampu memproses minyak mentah sebanyak 460 ribu barrel dalam tempoh sehari.

Loji yang telah dibina dan beroperasi sejak tahun 1934. Berdasarkan laporan siasatan kemalangan oleh Firma Konsultan Telos, beberapa isu keselamatan dikenalpasti mendedahkan bahawa loji ini tidak diselenggara dengan baik.

Loji pemprosesan minyak mentah terbhagi kepada beberapa komponen, dipanggil fractional distilation, dengan menggunakan titik didih masing-masing yang berbeza.

Setiap bahan bakar terhasil daripada rantaian hidrokarbon yang berbeza, dan proses manipulasi molekul ini menghasilkan produk petroleum yang berbeza. Setiap unit memecahkan reaksi rantaian untuk menghasilkan bahan api sederhana dan berat. Unit alkilasi untuk menggabungkan proses reaksi rantaian, membentuk bahan api kapal terbang. Unit isomerisasi menyusun semula struktur molekul untuk menjadikan nafta kepada petrol tinggi oktana.

Fractional distillation digunakan untuk mengasingkan hidrokarbon-hidrokarbon tadi daripada minyak mentah. Minyak mentah akan dipanaskan pada suhu 350 darjah celsius dan akan menyebabkannya menyejat. Gas-gas yang menyejat akan ditukar kepada cecair apabila proses kondensasi berlaku. Daripada proses kondensasi inilah, hydrokarbon yang berbeza tadi dipisahkan kepada petrol tinggi oktana, gasolin, diesel, kerosene, lubricating oil. Semua proses ini berlaku dalam menara penapisan atau splitter tower.

Pada 23 mac 2005, pagi itu, para pekerja memulakan semula operasi komponen unit, tekanan tidak normal telah didapati pada bahagian menara penapisan( splitter tower). Injap pelepasan tekanan(relief valve) seterusnya dibuka untuk membolehkan bahan petroleum yang berlebihan itu dipindahkan ke tangki “blowdown”. Akan tetapi bahan bakar telah melebihi kapasiti tangki dengan cepat dan mendadak. Cecair dan wap ditembak ke udara setinggi 30 meter dan menghasilkan wasap(wap + asap) mudah terbakar dikawasan lantai loji penapisan petroleum itu.

Pekerja mula menghentikan semua operasi peralatan yang boleh menyebabkan nyalaan di loji itu. Sebuah trak yang telah diparkir kira-kira 8 meter dari kawasan menara penapisan yang disyaki telah menghasilkan penyalaan api(spark). Beberapa siri letupan telah menggegarkan Texas City pada petang itu.

Berdasarkan laporan siasatan Chemical Safety Board(CSB), rekod dari sistem kawalan menunjukkan tekanan di dalam menara penapisan meningkat secara mendadak dari 20 psi hingga 60 psi. Ini menyebabkan injap pelepasan tekanan dibuka selama 6 minit, memindahkan bahan petroleum yang berlebihan didalam tangki penapisan ke dalam tangki blowdown. Bahan petroleum itu memasuki dan memenuhi tangki blowdown dengan cepat, memaksa cecair dan wap tertembak keudara sehingga 30meter.

Letupan yang cukup kuat untuk merobek bumbung dari tangki simpanan benzena 300 meter jauhnya. Wasap mudah terbakar yang tersebar telah menyebabkan letupan diloji itu pada hari kejadian.

Rumusan daripada kejadian ini membentuk persoalan yang diulang semasa proses siasatan punca ialah mengapa penunjuk aras bahaya(level indicator) tidak berfungsi semasa bahan petroleum dalam tangki melebihi had pada hari kejadian.

Rujukan:

1. https://youtu.be/c9JY3eT4cdM Laporan siasatan CSB

2. Scorhn, Daniael (2006) The Explosion At Texas City: 2005 Refinery Explosion In Texas Killed 15, Injured 170. CBS News. https://www.cbsnews.com/news/the-explosion-at-texas-city/

3. Popular Mechanics (2005) What Went Wrong: Oil Refinery Disaster. https://www.popularmechanics.com/technology/gadgets/a295/1758242/


Pengasas Sebenar Kuala Lumpur Yang Dilupakan Melayu Sendiri?

Teringat dulu dalam buku teks sejarah, pengasasan Kuala Lumpur disandarkan kepada Kapitan Yap Ah Loy. Tetapi sebaik hal ini diketahui, ramai pihak termasuk sejarawan berpandangan itu merupakan satu penyelewengan fakta. Hakikatnya, orang yang dianggap bertanggungjawab mengasaskan Kuala Lumpur ialah Haji Abdullah Hukum.

Haji Abdullah Hukum atau nama sebenarnya Abdullah Rukun dikatakan tiba di Semenanjung Tanah Melayu dari Kerinci, Sumatera semasa berusia 15 tahun. Beliau bersama beberapa orang rakan merentas Selat Melaka untuk sampai ke Melaka sebelum meneruskan perjalanan ke Kuala Lumpur. Perjalanan mereka secara berjalan kaki mengambil masa selama tiga hari tiga malam. Sebaik tiba, Haji Abdullah Hukum menumpang di rumah seorang penduduk bernama Haji Abdul Ghani di Jalan Jawa (Java Street).

Dalam buku Kuala Lumpur Dari Perspektif Abdullah Hukum, Kuala Lumpur pada ketika itu mempunyai beberapa jalan iaitu Jalan Jawa dan Jalan Pasar (Market Street). Sementara Jalan Ampang (Ampang Street (kini Lebuh Ampang) pula dikatakan tempat orang ceti (pemberi pinjaman) beroperasi.

Kebanyakan rumah kedai yang wujud ketika itu beratapkan daun bertam dan berdindingkan buluh. Kebanyakan peniaga yang wujud menjual kain dan makanan. Kebanyakan orang Melayu yang tinggal di Kuala Lumpur ketika itu berdarah Rawa dan Mandailing dengan ketua bagi setiap suku ialah Raja Bilah (orang Rawa) dan Sutan Puasa (orang Mandailing). Malah, terdapat sebuah kolam ikan di situ yang pernah dimiliki oleh Sutan Puasa.

Tidak ramai tahu di sebalik kemajuan yang wujud di Setapak dan Hulu Klang, dahulu ia sebenarnya kawasan sawah padi milik Sutan Puasa. Mana-mana individu yang mahu mengerjakan sawah beliau tidak akan berdepan masalah. Ini kerana Sutan Puasa mengenakan upah yang setimpal (sepuluh gantang padi) daripada 100 gantang padi kepada individu-individu yang mengusahakannya.

Kejap, mana peranan Haji Abdullah Hukum dalam mengasaskan Kuala Lumpur? Nak ceritalah ni. Pada satu ketika, beliau memohon perkenan Raja Laut (putera kedua Sultan Muhammad Shah) untuk mendapatkan sebidang tanah sebagai kawasan petempatan baru.

Setelah diberi lampu hijau oleh baginda, Haji Abdullah Hukum membuka sebuah kampung baru di Pudu di mana ia dihuni oleh orang-orang Kerinci. Raja Laut turut berkenan melantik beliau sebagai ketua kampung di situ. Antara tanaman pertanian yang diusahakan di situ ialah pisang, sayur-sayuran, tebu dan padi.

Selepas Pudu, Haji Abdullah Hukum membuka dua lagi kawasan iaitu Bukit Nenas (sebagai kebun) dan Sungai Putih (kini kawasan Jalan Bangsar (sebagai kampung baru)). Untuk Bukit Nenas, beliau mendapatkan perkenan daripada seorang lagi putera Sultan Muhammad, Raja Mahmud. Manakala untuk Sungai Putih pula, Haji Abdullah Hukum sekali lagi mendapatkan perkenaan Raja Laut dan kebenaran seorang saudagar British bernama Maxwell.

Semasa di Sungai Putih, satu lagi petempatan baru dibuka di Bukit Candi Putra (kini Bukit Putera yang menempatkan Kompleks Angkasapuri dan Kampung Kerinchi). Atas jasanya itu, Haji Abdullah Hukum bukan saja dilantik sebagai ketua kampung Sungai Putih tetapi juga sebagai penghulu. Bagaimanapun, beban tugas yang bertambah memaksa beliau melepaskan perniagaan kerbau yang diusahakannya sejak beberapa tahun sebelumnya.

Semasa Perang Klang (1867-1873) tercetus, orang Melayu dan Cina berpecah kepada kumpulan mana yang bermusuhan ketika itu. Dalam kes Haji Abdullah Hukum, beliau memihak kepada Raja Ismail (putera Raja Abdullah) dan Wakil Yamtuan Selangor yang dilantik Sultan Selangor, Sultan Abdul Samad, Tengku Kudin. Sementara Raja Mahadi pula disokong oleh beberapa pembesar Melayu termasuk Sutan Puasa. Hal ini diburukkan lagi dengan penglibatan kongsi gelap Cina iaitu Ghee Hin (Raja Mahadi) dan Hai San (Tengku Kudin).

Disebabkan Tengku Kudin merupakan orang luar dari Selangor, baginda langsung tidak popular dalam kalangan pembesar dan kerabat diraja Selangor. Ini ditambah dengan pengurniaan kawasan Langkat kepada baginda sebagai hadiah perkahwinannya dengan puteri Sultan Abdul Samad, Raja Arfah. Justeru, ini memaksa Tengku Kudin memanggil tentera luar untuk membantu termasuk pengendali artileri dari Perancis dan tentera Sepoi British.

Walaupun Raja Mahadi kehilangan Klang pada 1870, itu bukan bermakna perjuangan baginda sudah berakhir. Sebaliknya, tentangan lebih sengit terus diberi kepada Raja Ismail dan Tengku Kudin oleh baginda sehingga membawa kepada kejatuhan Kuala Lumpur pada 1872. Namun begitu, itu tidak bertahan lama gara-gara kemunculan pemain baru: tentera-tentera Bendahara Wan Ahmad (kemudiannya Sultan Ahmad al-Muazzam Shah) dari Pahang.

Kehadiran mereka merupakan gantian kepada tentera Kedah yang dibawa Tengku Kudin beberapa tahun sebelumnya. Pemerintah Kedah, Sultan Ahmad Tajuddin Mukarram Shah memilih untuk tidak membekalkan lebih ramai orang Kedah atas beberapa faktor. Pertama, hantaran surat oleh Raja Mahadi yang mendakwa sekiranya Kedah terus membantu Tengku Kudin, ini bermakna negeri itu telah mencabuli Perjanjian Burney 1826. Jika itu berlaku, Siam pasti akan campur tangan dan menggesa baginda menghentikan semua bantuan.

Kedua, Sultan Ahmad Tajuddin turut diberitahu tentang keadaan tentera Kedah yang diletakkan di bawah kepimpinan Tengku Kudin semasa di Selangor. Pelbagai laporan tentang pengabaian kebajikan mereka yang diterima memaksa baginda memutuskan untuk tidak lagi menghantar bantuan kepada kerabat diraja Kedah itu.

Kesilapan Raja Mahadi ialah membenarkan pengikut musuh Bendahara Wan Ahmad, Wan Mutahir berlindung di Selangor. Dan itu direbut oleh Wan Ahmad untuk menghapuskan saki-baki penentang Perang Pahang daripada terus menjadi duri dalam daging kepada baginda. Hasilnya, Kuala Lumpur berjaya dirampas semula pada 1873 dengan Raja Mahadi terpaksa melarikan diri ke Johor dan mangkat di sana.

Sebagai menghargai jasa Haji Abdullah Hukum dalam Perang Klang, sebidang tanah yang terletak berhampiran dengan Sungai Klang dikurniakan kepada beliau oleh Sultan Abdul Samad. Kawasan ini dijadikan sebagai petempatan baru untuk pengikutnya yang kita kenali sebagai Kampung Abdullah Hukum.

Selepas Sultan Abdul Samad mangkat pada 1898, kesetiaan Haji Abdullah Hukum ditumpahkan kepada pengganti baginda, Sultan Alauddin Sulaiman Shah. Menjelang abad ke-20, faktor usia menyukarkan beliau untuk meneruskan peranan sebagai penghulu. Ini mendorong Haji Abdullah Hukum bersara sebagai penghulu pada 1912 sebelum diberi pencen pada 1922.

Setelah itu, beliau dikatakan berangkat pulang ke Kerinchi, Sumatera bagi menziarahi kampung halamannya. Melihat suasana di situ kurang bersesuaian dengan pendirian dirinya, Haji Abdullah Hukum pulang ke Kuala Lumpur dan terus menetap di Jalan Bangsar sehingga akhir hayatnya. Beliau dikatakan kembali ke rahmatullah pada 1943 semasa berusia 108 tahun.

Hari ini, Kampung Abdullah Hukum sudah tiada lagi dengan tanah yang pernah menempatkan kampung tersebut kini diganti dengan projek KL Eco City kendalian SP Setia Bhd. Tetapi sebagai mengiktiraf sejarah panjang kawasan berkenaan, sebuah rumah lama milik beliau dikekalkan di situ dan dijadikan sebagai lambang KL Eco City.

Selain itu, sebuah masjid yang diberi nama Masjid Jamek Abdullah Hukum turut didirikan di KL Eco City. Menariknya, ia juga merupakan satu-satunya masjid di Kuala Lumpur yang dibina di bangunan letak kereta bertingkat. Mampu memuatkan 3,000 orang jemaah pada satu-satu masa, masjid itu diberi nama berkenaan atas cadangan waris-waris Haji Abdullah Hukum yang mahukan legasi beliau dikekalkan.

RUJUKAN

Nawang, A. (1997). Kuala Lumpur Dari Perspektif Abdullah Hukum. Berita Publishing.

Bernama. (2016, 25 September). Sejarah Abdullah Hukum terus kekal – Cucu.

Gullick, J. M. (1986). TUNKU KUDIN IN SELANGOR (1868 – 1878). Journal of the Malaysian Branch of the Royal Asiatic Society, Jil. 59, No. 2 (251). Muka Surat 5-50.

Zain, S. The Selangor Civil War. Sejarah Melayu: A History of Malay Peninsula.


Tibow – Permainan Tradisi Masyarakat Melanau Sarawak

Sarawak Bumi Kenyalang bukan sahaja kaya dengan warisan budaya daripada kepelbagaian kaumnya malah juga kaya dengan permainan tradisi yang diwarisi sejak zaman berzaman dan permainan tradisi ini tetap dijaga keutuhannya sehingga sekarang.

Sudah tentu setiap permainan tradisi ini juga mempunyai sejarahnya yang tersendiri serta keistimewaannya juga pantang larangnya yang sudah tentu ramai orang Sarawak sendiri tidak mengetahuinya. Bagi memartabatkan pengetahuan kita Orang Sarawak khususnya tentang setiap permainan tradisi ini, Borneo Oracle akan membuka genre baru di dalam artikel-artikel iaitu Genre Permainan Tradisi bagi setiap etnik di Sarawak agar kita mempunyai sumber informasi yang cukup di dalam memperkatakan kekayaan tradisi di bumi Sarawak ini.

Genre Permainan Tradisi Etnik Sarawak untuk kali ini kami akan memaparkan satu artikel berkenaan dengan satu permainan tradisi dari Etnik Melanau iaitu Tibow, satu buaian gergasi yang mana permainannya sering dilangsungkan sewaktu menyambut Pesta Kaul bagi masyarakat Melanau Sarawak.

Tibow atau Pisa’ Tibow adalah salah satu permainan tradisi yang diwarisi sejak zaman berzaman oleh etnik Melanau Sarawak. Permainan tradisi biasanya dimainkan sewaktu berlangsungnya Pesta Kaul yang merupakan festival unik dari etnik Melanau Sarawak yang dirayakan saban tahun dan merupakan antara acara tahunan di dalam kalendar pelancongan Sarawak Bumi Kenyalang.

Tibow iaitu sejenis permainan buaian gergasi pula merupakan antara permainan tradisi yang wajib ada apabila pesta ini berlangsung. Permainan Tibow ini sebenarnya adalah salah satu simbol perpaduan dan bersuka-ria (berkaul dalam dialek bahasa Melanau) dan merupakan tarikan kepada pemuda-pemuda Melanau yang berani sahaja kerana banyak lagak-lagak ngeri yang berlaku sewaktu permainannya.

Menurut cerita oral yang disampaikan dari satu generasi ke generasi di dalam masyarakat Melanau Sarawak, permainan tibow ini bermula sejak zaman dahulu lagi. Dan dalam buku yang ditulis oleh Shahnil Asmar Saaid dan Mohamed Roselan Malek ada memperkatakan tentang cerita legenda di sebalik permainan tibow ini. Dikatakan suatu waktu dahulu terdapat sebuah kampung bernama Kampung Pentian di Mukah, Sarawak telah dilanda satu wabak yang boleh membawa maut.

Akibat daripada wabak itu maka ramailah penduduk Kampung Pentian yang meninggal dunia dan segala usaha telah dilakukan untuk membanteras wabak ini terus berlaku namun seringkali usaha tersebut tiada penyelesaiannya. Akibat daripada ramainya penduduk yang menjadi korban maka diceritakan Kampung Pentian menjadi sebuah kampung yang sunyi sepi kerana hampir setiap keluarga di dalam suasana berkabung.

Diriwayatkan bahawa pada suatu malam, seorang lelaki tua etnik Melanau di Kampung Pentian telah bermimpi didatangi oleh seekor burung helang gergasi yang mengajar lelaki tua itu untuk membina tibow dan cara untuk bermainnya.

Setelah bangun dari tidur, lelaki tua ini telah menceritakan perihal mimpinya kepada seorang bomoh kerana pada waktu itu seluruh masyarakat Melanau masih lagi mengamalkan pagan atau mempercayai semangat maka bomoh adalah perantaraan mereka untuk mentafsirkan cerita di sebalik mimpi-mimpi mereka. Berpandukan kepada telahan daripada firasat bomoh ini maka mimpi itu telah dipanjangkan kepada ketua masyarakat Melanau di Kampung Pentian.

Kerana kepercayaan itulah maka penduduk lelaki dan wanita Kampung Pentian telah sama-sama berpadu tenaga membina buaian gergasi atau tibow seperti yang dimaksudkan di dalam mimpi lelaki tua tersebut. Menurut cerita itu lagi, setelah terbinanya tibow ini maka tiadalah lagi wabak penyakit yang membawa maut itu melanda Kampung Pentian. Dan bermula dari hari itu, Tibow merupakan satu permainan tradisi yang mesti ada di dalam setiap festival bagi masyarakat Melanau Sarawak dari dahulu sehinggalah sekarang.

Pembinaan sebuah tibow bukanlah boleh dibina dengan sembarangan kerana ianya juga mempunyai pantang larang yang harus diikuti. Sewaktu pembinaannya tibow, masyarakat Melanau akan memainkan set canang dan gendang melela dipalu bagi memeriahkan suasana pembinaan. 2 tiang kayu yang masing-masing panjangnya melebihi 30 kaki akan menjadi asas kepada pembinaan tibow ini. Sewaktu mengangkat untuk mendirikan kedua-dua tiang ini, pantun pusaka masyarakat Melanau akan dinyanyikan.

Pantun ini merupakan salah satu pemujaan kepada Ipo Tibow atau Dewa yang menguasai permainan Tibow dan bertujuan untuk meminta pertolongan Dewa agar segala urusan pembinaan dipermudahkan. Selesai tiang itu didirikan barulah proses-proses struktur yang lain akan bermula. Pembinaan Tibow adalah berbentu rak atau pyramid.

Kebiasaannya ketinggian tibow ini adalah antara 8 hingga 10 meter dan dibina dalam keadaan yang condong di atas tanah rata. Tibow dibina kepada 2 bahagian iaitu bahagian pertama mempunyai para atau pemidang yang seakan-akan anak tangga dan untuk bahagian kedua pula terdiri daripada 2 batang tiang yang berbentuk pyramid. Pada bahagian inilah akan terdapat juntaian tali daripada rotan dan rotan ini akan dihayun dari kiri ke kanan seperti sebuah buaian gergasi.

Rotan yang berhayun inilah nanti akan dilompat oleh seorang pemain dan kemudian akan dilompat seterusnya oleh pemain ke 3, 4, 5 sehingga tibow ini tidak boleh berayun lagi. Kedengarannya agak mudah tetapi sebenarnya hanya lelaki yang berani sahaja akan mampu mencuba permainan ini kerana ketinggiannya serta kelasakannya sememangnya sukar digambarkan.

Oleh kerana itulah pembinaan sebuah tibow memerlukan perincian yang tinggi termasuk di dalam memilih tapak untuk mendirikannya kerana ianya harus didirikan teguh pada kawasan tanah yang lembut serta tidak mempunyai batu-batu kerikil. Ini kerana tahap keselamatan pemain juga diambilkira kerana sekiranya tersilap langkah maka akan jatuh tersembam ke muka bumi dan tiada tilam ataupun jala yang menjadi alas keselamatan sebaliknya hanya permukaan tanah. Dan kerana itulah agaknya mengapa Tibow sering didirikan di tepi pantai yang luas dan rata.

Sekarang permainan tradisi etnik Melanau ini masih lagi dimainkan di dalam acara-acara keramaian bagi masyarakat Melanau Sarawak. Satu permainan tradisi yang seharusnya terus kita jaga dan pulihara agar ianya tidak hilang dimamah arus kemodenan. Semoga artikel ini dapat memberi ruang kepada kita untuk mengenali permainan tradisi kita dari etnik Melanau Sarawak. Kita martabatkan permainan tradisi kita agar ianya juga gah di mata dunia. Inilah permainan tradisi kami Orang Sarawak dan kami bangga mempunyainya.

#KamekSayangSarawakBah!


Penakluk India Dari Bani Umaiyyah

Muhammad ibn Qasim Al-Thaqafi Penakluk India ” Fateh Sindh ”merupakan seorang jeneral Bani Umaiyah di Syria yang pada usia 17 tahun, memulakan kempen penaklukkan wilayah Sindh dan Punjab sepanjang Sungai Indus (kini sebahagian Pakistan) bagi Bani Umaiyah. Penaklukan yang dilakukan oleh Muhammad Bin Qasim pada wilayah Sindh dan Punjab meletakkan asas pemerintahan Islam di benua kecil India.

Muhammad ibn Qasim berasal dari bani Thaqeef, yang masih tinggal di dan sekitar bandar Taif, bapa Muhammad bin Qasim adalah Qasim bin Yusuf yang meninggal ketika Muhammad bin Qasim masih muda, meninggalkan ibunya menguruskan pendidikannya.

Gabenor Umayyad Al-Hajjaj Ibn Yusuf Al-Thaqafi adalah bapa saudara kepada Muhammad bin Qasim merupakan orang penting yang mengajar Muhammad bin Qasim mengenai ilmu perperangan dan pentakbiran. Muhammad bin Qasim berkahwin dengan sepupunya Zubaidah, Binti Hajjaj, sejurus sebelum berangkat ke Sindh. Seorang lagi bapa saudaranya sebelah bapanya adalah Muhammad bin Yusuf, gabenor Yemen. Dengan cadangan Hajjaj, Muhammad bin Qasim dijadikan gabenor Parsi, di mana dia berjaya mematahkan pemberontakan.

Beliau dilantik sebagai gabenor India oleh Khalifah Al-Walid bin Abdul Malik atas cadangan Hajjaj kerana jasanya dalam menumpaskan pemberontakan raja-raja Hindu yang memusuhi Islam di India.

MINAT KHALIFAH BANI UMAIYAH DI WILAYAH SINDH

Minat Khalifah Umaiyah di wilayah tersebut berlangsung dari keinginan mereka mengawal laluan perdagangan sepanjang lembah Sungai Indus ke pelabuhan laut Sindh, hubungan penting di Laluan Sutera silam.Mereka sebelumnya gagal cubaan mengawal laluan tersebut, melalui lembah Khyber, dari Turki-Shahi di Gandhara.Tetapi dengan menakluk Sindh bersebelahan dengan Gandhara di selatan, mereka berjaya membuka perbatasan kedua menentang Gandhara; pencapaian yang sebelum ini pernah dicuba.

Minat Khalifah Umaiyah di wilayah ini dicetuskan oleh puak Midian atau Madyan (puak Scythians yang tinggal di Sindh) telah menjalankan aktiviti pelanunan perdagangan Sassanid di masa lalu, dari muara sungai Tigris hingga ke persisiran Sri Lanka dengan menggunakan bawarij (kapal layar) yang mampu memburu kapal-kapal orang Arab dari pengkalan mereka di Kutch, Debal dan Kathiawar.Ketika itu, Sindh merupakan perbatasan liar bagi wilayah al-Hind (Hindustan), didiami sebahagian besarnya oleh puak semi-nomad yang aktivitinya mengganggu kebanyakan perdagangan di lautan India Barat.

Aktiviti berterusan inilah bersama peningkatan kepentingan laluan perdagangan India oleh lanun midian dan yang lain yang memaksa orang-orang Arab menakluk kawasan tersebut, agar dapat mengawal pelabuhan dan laluan laut di mana Sindh merupakan pusatnya, dan juga, laluan daratan.Semasa Hajjaj menjadi gabenor, lanun Midian dari Debal merancang satu serangan mereka menculik seorang perempuan Muslim yang mengembara dari Sri Lanka ke Arab, dengan itu memberikan alasan untuk memulakan penaklukan hingga berjaya merampas wilayah Makran, Balochistan dan Sindh.

SEBAB-SEBAB LAIN

Juga disebut sebagai punca kempen ini adalah polisi memberikan perlindungan kepada Sassanid yang melarikan diri dari kemaraan Arab dan pemberontak orang Arab dari penyusunan semula pemerintahan Umaiyah.

MULA TERBENTUKNYA ORANG ISLAM YANG BUKAN BERBANGSA ARAB

Mawali atau mawālá ialah suatu istilah dalam Bahasa Arab Klasik yang digunakan untuk merujuk kepada Muslim bukan-Arab.Istilah ini menjadi popular pada abad selepas penaklukan Muslim Arab awal pada abad ke-7, apabila ramai bukan-Arab seperti orang Parsi, Mesir dan Turk memeluk Islam.

KEMATIAN MUHAMMAD IBN QASIM

Muhammad Ibn Qasim berkhidmat sepanjang pemerintahan Al-Walid bin Abdul Malik dan di zaman pemerintahan Khalifah Sulaiman bin Abdul Malik sehingga kematian Hajjaj pada tahun 714 dan salah seorang penyokong Hajjaj dalam menentang pelantikan Sulaiman bin Abdul Malik sebagai Khalifah.Beliau telah dipenjarakan oleh Sulaiman sejurus kematian Hajjaj ibn Yusuf bersama-sama Qutaibah ibn Muslim dan Musa ibn Nusair, gabenor Afrika. Mereka bertiga kemudiannya dijatuhkan hukuman mati atas tuduhan berkhianat terhadap negara dan khalifah.

Kemudiannya Amr bin Muhammad anak kepada Muhammad Ibn Qasim dilantik menjadi Gabenor sindh

Sumber :-

1. Sejarah Islam Di India ”Abad Ke-8 Hingga Abad Ke-20” (Azharudin Mohamed Dali)
2. Sejarah Perkembangan Islam Di India (Abu Ali Al-Banjari An-Nadwi)
3. Sejarah Dan Tamadun Islam (Dr. Abdul Rahman Hj. Abdullah)
4. Tamadun Islam Dan Tamadun Asia (Mohd Nor Jusoh)
5. A History of the Arab People (Hourani, Albert)
6. Religion and Society in Arab Sind (Maclean, Derryl N)
7. Medieval India under Mohammedan Rule (Stanley Lane-Poole)

– Hangpcdua Malaya –


Koo Kien Keat-Tan Boon Heong – Regu Negara Yang Pernah Duduuk Nombor 1 Dunia

Sebut saja nama Koo Kien Keat/Tan Boon Heong sudah pasti meniti di bibir peminat sukan badminton negara. Semasa kedua-duanya mencipta nama pada peringkat awal, ramai melihat mereka sebagai satu lagi regu emas Malaysia. Tetapi angkara sikap besar kepala dan enggan mendengar nasihat jurulatih mereka, ia akhirnya menjejaskan prestasi mereka.

Sebelum kedua-duanya digandingkan oleh jurulatih beregu legenda Rexy Mainaky, Kien K3at pada awalnya digandingkan dengan Chew Choon Eng dan Chan Chong Ming. Beliau digandingkan dengan Choon Eng untuk Piala Thomas 2004 sebelum digandingkan dengan Chong Ming untuk Kejohanan Dunia 2005.

Gandingan Kien Keat-Choon Eng menjadi duri dalam daging kepada regu Indonesia Flandy Limpele-Eng Hian pada peringkat suku akhir Piala Thomas 2004. Sementara gabungannya dengan Chong Ming pula membuahkan pingat gangsa Kejohanan Dunia 2005 yang diadakan di Anaheim, California.

Manakala Boon Heong pula mencipta nama sebagai regu bersama Hoon Thiew How. Kedua-duanya menjadi juara regu Kejohanan Remaja Dunia 2004 dan naib juara acara beregu Kejohanan Badminton Asia.

Menjelang Sukan Asia 2006, Mainaky membuat eksperimen berani dengan menggandingkan Kien Keat-Boon Heong. Walaupun diletakkan sebagai regu bukan pilihan, itu tidak menghalang mereka menempa nama di peringkat antarabangsa dengan memenangi pingat emas acara regu lelaki badminton Sukan Asia 2006.

Lebih manis, perjalanan mereka ke final menyaksikan ramai regu lelaki bertaraf dunia kecundang termasuk Markis Kido-Hendra Setiawan dari Indonesia. Kien Keat-Boon Heong turut mencipta sejarah sebagai regu paling muda memenangi pingat emas Sukan Asia.

Mereka tidak menoleh ke belakang dan menjadi tumpuan peminat baik tempatan mahupun dunia. Pada Mac 2007, regu Malaysia ini membuat kejutan sebagai juara acara regu lelaki Terbuka Seluruh England selepas berjaya mengatasi Cai Yun-Fu Haifeng dari China. Menariknya, regu China itu merupakan regu lelaki nombor satu dunia ketika itu.

Justeru, tidak hairanlah apabila Sukan Olimpik 2008 Beijing diadakan,  Kien Keat-Boon Heong menjadi sandaran negara merangkul pingat emas Olimpik bersama Datuk Lee Chong Wei. Bagaimanapun, hasrat mereka tidak kesampaian apabila kemaraan mereka tersekat pada suku akhir temasya.

Apabila nama mereka terpilih mewakili negara ke Sukan Olimpik 2012 London, Kien Keat-Boon Leong menyangka inilah peluang menebus semula kehampaan mereka di Beijing empat tahun sebelumnya. Walaupun berjaya mara ke peringkat separuh akhir, hasrat mereka sekali lagi tidak kesampaian. Tambah malang, Kien Keat-Boon Leong juga tewas dalam pertarungan merebut pingat gangsa acara beregu lelaki.

Walaupun berjaya bergelar regu nombor satu dunia pada 2010 dan memenangi pingat emas Sukan Komanwel sebanyak dua kali, itu tidak mencukupi menutup kekecewaan pada Sukan Asia 2010. Kien Keat-Boon Heong tewas di tangan regu Kido-Setiawan dari Indonesia untuk perebutan pingat emas acara beregu lelaki.

Kegagalan mereka memenuhi harapan rakyat Malaysia dalam acara-acara besar dan kemerosotan prestasi pada 2008 menamatkan terus dominasi mereka sebagai pasangan nombor satu negara. Cubaan untuk layak ke Sukan Olimpik 2016 di Rio de Janeiro juga berakhir dengan kegagalan selepas peraturan baru Persekutuan Badminton Dunia (BWF) diperkenalkan.

Menerusi peraturan baru itu, negara-negara hanya boleh menghantar dua wakil untuk setiap acara dengan syarat pemain berada di kedudukan lapan teratas. Sekiranya mereka di luar kedudukan lapan teratas, maka negara boleh memilih wakil dalam kalangan 15 pemain teratas dunia.

Kien Keat-Boon Heong gagal layak kerana mereka berada di kedudukan ke-14, selang satu tempat dengan satu lagi regu negara Goh V Shem dan  Tan Wee Kiong. Regu V Shem-Wee Kiong dipilih mewakili negara dan mengulangi pencapaian pingat perak yang diraih regu Cheah Soon Kit dan Yap Kim Hock di Sukan Olimpik 1996 di Atlanta, AS.

Bila ditanya apa yang menyumbang kepada kemerosotan prestasi mereka, Kien Keat mengakui semasa mereka berada di kemuncak, mereka bersikap besar kepala. Sikap sebegitu terjadi kerana mereka hanyut dengan perhatian dan penghargaan yang diberi ramai pihak ketika itu. Ini bukan saja menjejaskan disiplin mereka tetapi hubungan mereka dengan jurulatih-jurulatih termasuk Mainaky.

Apabila ditanya tentang hubungan mereka sebagai regu, Boon Heong mengakui mereka sekadar rakan biasa bila di luar gelanggang. Tetapi bila berada di gelanggang, mereka saling menghormati walaupun kadang-kadang bertegang urat tentang taktik perlawanan.

Beliau turut menasihatkan mana-mana individu yang beraspirasi menjadi pemain badminton agar tidak mudah hanyut dengan perhatian dan pujian ramai pihak. Selain itu, mereka juga dinasihatkan menambahbaik kualiti permainan kerana pihak lawan sudah pasti akan menganalisis permainan mereka dan lebih bersedia untuk pertarungan seterusnya.

Boon Heong menambah, sekiranya mereka boleh berbuat demikian, tiada yang mustahil bagi mereka mencapai potensi yang dinyatakan. Ini termasuk merealisasikan impian Malaysia iaitu menggapai pingat emas Sukan Olimpik.

RUJUKAN:

Labola Malaya. (2021). ‘PENTINGKAN POPULARITI, BESAR KEPALA DAN TIDAK DENGAR NASIHAT, IA SATU KESILAPAN.’


194 Tahun Terpisahnya Kepulauan Melayu

Genaplah 194 tahun berlakunya peristiwa perjanjian yang ditandatangani di antara dua kuasa besar nun jauh di kota London sana, namun perjanjian itu memberi kesan yang amat besar kepada penduduk peribumi di sebuah kepulauan besar di Timur Jauh dan kesannya sejak dari nenek moyang masih lagi dirasai sehinggalah kepada anak cucu mereka walau pada zaman teknologi kini.

Perjanjian ini ditandatangani di antara Hendrik Fagel dan Anton Reihard Flack mewakili kerajaan Belanda dengan George Canning dan Charles Watkin Williams Wylkin mewakili kerajaan British.

Perjanjian ini ditandatangani untuk menyelesaikan konflik di antara dua pihak berhubung dengan tindakan British membina pengaruhnya di Singapura,salah sebuah wilayah dalam Empayar Johor-Riau-Lingga ketika itu yang semakin melemah akibat perebutan takhta di antara kerabat diraja dan campur tangan dua kuasa besar Barat (siapa lagi kalau bukan British dan Belanda) yang berusaha mencari pangkalan strategik untuk meluaskan pengaruh mereka di Timur Jauh itu.

Belanda mendakwa tindakan British membuka pangkalan di Singapura sebagai tidak sah dan menganggap bahawa Singapura di bawah pengaruh mereka. Empayar Johor Riau Lingga juga ketika itu mempunyai dua sultan dalam kerajaannya iatu Sultan Hussein (bersemayam di Singapura) dan Sultan Abdul Rahman (bersemayam di Lingga).

Perbincangan dilakukan di antara dua pihak sejak tahun 1820 lagi untuk menyelesaikan konflik Singapura itu. Setelah berbuat perbincangan sekian lama, akhirnya kedua-dua pihak bersetuju membuat perjanjian untuk membahagikan kepulauan Melayu amnya dan wilayah Empayar Johor-Riau Lingga khasnya kepada dua bahagian. Dalam perjanjian ini ;

1. Kekuasaan British diakui dan diiktiraf di wilayah Semenanjung Tanah Melayu dan Singapura.

2.Kekuasaan Belanda diakui dan diiktiraf di wilayah selatan Singapura seperti Kepulauan Riau Lingga dan juga di Sumatera (termasuklah wilayah Kepulauan Natuna)

3. British akan menyerahkan pangkalannya di Bengkulu (Bencoolen) kepada Belanda dan berjanji tidak akan membina mana-mana pangkalan di Sumatera atau membuat apa-apa perjanjian dengan para pemerintahnya.

4. Belanda akan menyerahkan pangkalannya di Melaka kepada British dan tidak akan meluaskan pengaruhnya atau membina pangkalannya di Semenanjung Tanah Melayu dan Singapura.

Perjanjian ini ditandatangani oleh pihak penjajah bagi memudahkan mereka memperluaskan pengaruh dan kuasa mereka di Alam Nusantara. Mudah sekali percaturan mereka untuk membahagikan tanah kita sesuka hati seolah-olah tanah ini milik mereka.

Hasil perjanjian ini telah berjaya memecah-belahkan Empayar Kesultanan Johor-Riau-Lingga. Alam Kepulauan Melayu juga telah terbahagi kepada dua kawasan yang diatur oleh kuasa asing.

Tanah Melayu dan Singapura pula di bawah pengaruh British. Manakala kepulauan Lingga, Riau, Sumatera dan lain-lain kepulauan selatan Singapura dibawah cengkaman Belanda. Hal ini telah memudahkan urusan penjajahan dan pentadbiran bagi kedua-dua belah pihak kuasa asing.

Tamadun Melayu dirosakkan dengan membelah wilayahnya di bahagian yang paling “prosperous”.

– Segenting Kra & Utara Semenanjung
– Selat Melaka
– Kepulauan Siantan
– Kepulauan Riau Lingga

Pemecahan ini menyebabkan pertikaian politik dan penyerakkan fokus perdagangan antarabangsa dan entreportism yang menjadi teras kegagahan Alam Melayu kepada sekurang-kurangnya 3 entiti:
– Malaysia,
– Indonesia dan
– Singapura

Sehingga kini, kesan perjanjian ini meninggalkan kesan yang sangat berbekas dalam sanubari orang Melayu di ketiga-tiga buah negara sehingga kini. Banyak di antara kita yang mempunyai sanak saudara jauh yang masih terdapat di Singapura dan pulau Sumatera misalnya.

Pada masa inilah juga Pulau Natuna yang begitu dekat dengan orang Melayu Sarawak juga terpisah. Sehingga sekarang masih ramai lagi orang Melayu di Sarawak yang mempunyai saudara mara di kepulauan ini. Ini merupakan antara kesan Perjanjian British Belanda yang masih dirasai oleh kita sehingga sekarang.

Sesungguhnya tanpa antara satu sama lain entiti-entiti tersebut tidak mampu untuk bangkit sebagai kuasa besar dunia meskipun rantau mereka begitu luas, makmur dan berpopulasi tinggi.

Kekayaan hasil bumi Indonesia tidak akan menjadi satu impak ketamadunan apabila tidak hadir elemen penting yang terdapat di Singapura yakni pelabuhan bertaraf antarabangsa dan di Malaysia-Brunei (Berunai) di mana elemen kemelayuan dan kerajaannya yang merupakan “core society and culture” (teras kemasyarakatan dan kebudayaan) rantau Asia Tenggara.

Meskipun hakikatnya Alam Melayu secara politik tidak pernah bersatu sebelum penubuhan negara bangsa ala-Barat tetapi sistem talasokrasi yang wujud pasca Srivijaya masih kekal dipraktikkan sehingga ratusan kerajaan kecil Alam Melayu menjadi ibarat satu jua dan memerlukan antara satu sama lain. Bentuk budaya antarabangsa yang poros tersebut berubah terus apabila tiba-tiba dicipta tembok-tembok ghaib sempadan negara bangsa.

Bangsa rumpun Melayu yang dulunya ibarat tinggal di dalam ratusan bilik berbeza di dalam sebuah rumah induk akhirnya menjadi tiga buah rumah yang sendat lagi berjauhan antara satu sama lain.

Selamat menyambut tarikh 17 Mac para pembaca sekalian


Baju Kalis Peluru Daripada Prinsip Bendalir Non-newtonian Yang Lebih Baik Daripada Kevlar (Baju Kalis Peluru Yang Terkini)

Ada orang pernah tanya aku fasal Non-Newtonian fluid. Contohnya adalah tepung jagung. Prinsipnya adalah apabila berubahnya tekanan beban yang dikenakan ke atas bendalir (fluid) tersebut, kelikatannya (viscosity) akan berubah. Di sini ada beberapa jenis sifat Non-Newtonian fluid.
.
1. Shear Thickening Fluid

Praktikalnya, kau sebatikan tepung jagung dengan air. Selepas itu kau tumbuk sebatian itu. Kau akan dapati sebatian itu akan mengeras dan tangan kau tak tercelup. Tetapi kalau kau tak tumbuk, kau masih dapat celupkan tangan kau. Sebab kelikatannya berubah berdasarkan tekanan. Bendalir ini dipanggil sebagai dilatan.
.
2. Shear Thinning Fluid

Bendalir ini bersifat sebaliknya daripada yang pertama tadi. Apabila tekanan dikenakan, kelikatannya akan berkurangan. Contohnya bendalir adalah darah.
.
Berbezanya dengan Newtonian Fluid seperti air mutlak. Kau tumbuk kuat mana pun air itu, tangan kau tetap tercelup dan air tak mengeras pun. Serta kelikatan air tersebut tidak bertambah, juga tidak berkurangan.
.

Prinsip bendalir Non-Newtonian dapat diaplikasikan untuk menghasilkan baju bendalir yang kalis pelurunya lebih tinggi daripada baju kalis peluru (kevlar) yang ada sekarang.
Sekumpulan penyelidik dari Moratex Institute of Security Technologies, Poland telah menghasilkan baju kalis peluru ini dan mereka dapati ia lebih selesa dan memberikan perlindungan yang lebih baik daripada kevlar.
.

Kevlar memang masih memberikan perlindungan yang baik, tetapi apabila ditembak pada jarak yang dekat, ia mampu membahayakan nyawa kerana daya tekanan peluru yang lebih tinggi. Tetapi baju non-newtonian fluid ini semakin tinggi tekanannya akan menyebabkan ia kekerasannya (solidify) semakin tinggi.
.

Satu lagi kelemahan kevlar adalah impak yang dihasilkan pada peluru mampu memberikan kesan yang dalam pada kevlar tersebut yang mampu membahayakan nyawa pemakai. Tambahan lagi, baju bendalir ini tidak memantulkan peluru, which lebih selamat berbanding kevlar yang memantulkan peluru.

Pada tahun 2010, U.K sedang menguji baju kalis peluru yang menggabungkan kevlar dengan bahan bendalir non-newtonian.


Kenapa Mark Zuckerberg Suka Pakaian Minimalis?

Jika anda melihat kekayaan dimiliki Mark Zuckerberg seorang usahawan serta pemilik syarikat media sosial terkenal iaitu Facebook , kekayaannya mampu membiayai pembinaan 60 buah menara berkembar Petronas.

Namun begitu, kenapa dia hanya pakai baju casual orang biasa-biasa sahaja? Malahan kadangkala mereka ini menaiki pesawat penumpang biasa sahaja dari menggunakan jet peribadi!

Menjadi kaya itu seronok, duit berkepuk-kepuk di dalam poket dan bank, setiap hari boleh dipandu pemandu didalam Rolls-Royce mahupun Ferrari. Nak buat kereta bersalut emas berpuluh ribu pun tiada masalah.

Namun, mereka ini kelihatan sedaya upaya kekal kelihatan seperti orang rakyat marhaen dan sederhana.

Kenapa?

Suka sangat ke orang kaya ni berpakaian ala-ala orang biasa ni, walau duit berbilion dalam bank?

Resepi kekayaan antara individu terkaya dunia seperti Bill Gates, Mark Zuckerberg dan mendiang Steve Jobs adalah kekal tidak perlu runsing dengan pakaian apa yang perlu dipakai seharian.

Seorang jutawan menjadi kaya dan tetap kaya bukan dengan membelanjakan wang untuk pakaian, tetapi dengan membelanjakan wang untuk sesuatu yang sebenarnya penting dan menghasilkan lebih banyak wang kepadanya.

Didalam penulisan “The Psychology of Irrationality”, “Decision fatigue” merupakan suatu keadaan menyebabkan seseorang individu sukar melakukan keputusan tepat dan bernas dan ini akan menyebabkan keupayaan membuat keputusan seseorang individu itu menjadi berkurangan berikutan dipaksa membuat keputusan sukar berulang kali.

Kenapa perlu pecah kepala otak hanya untuk memilih pakaian sahaja? Banyak benda lain perlu difikirkan dari memilih pakaian apa nak dipakai untuk berjumpa dengan orang lain.

Selain itu, beliau (Mark Zuckerberg) pernah sekali menayangkan kepada media sosial mengenai kandungan didalam almari pakaiannya. Hanya penuh dengan baju lengan panjang bewarna kelabu yang kasual! Sehinggakan, beliau membuat satu projek yang memberi inspirasi kepada khayalak ramai iaitu dinamakan “Project 333”.

Beliau bersependapat bahawa dengan membiarkan almari pakaian dengan 33 pakaian sahaja sudahpun cukup menjimatkan masa dan tenaga didalam memilih pakaian seharian yang hendak dipakai.

Mark Zuckerberg –“I really want to clear my life to make it so that I have to make as few decisions as possible about anything except how to best serve this community,” Zuckerberg said, after clarifying that he had “multiple same shirts, I’m in this really lucky position, where I get to wake up every day and help serve more than a billion people. And I feel like I’m not doing my job if I spend any of my energy on things that are silly or frivolous about my life.”

Dari kata-kata beliau itu sendiri, beliau mahu menjimatkan masa, memandangkan masa itu adalah emas. Sekiranya beliau mempunyai banyak pilihan pakaian yang direka khas oleh pereka pakaian berjenama, beliau terpaksa membuang masa memilih pakaian.

Setiap kali bangun pagi, perlu membuang 10-15 minit menatap apa jenis pakaian didalam almari pakaian perlu dipakai, bagi beliau ini adalah satu pembaziran masa. Malahan, masa diperlukan memilih pakaian lebih elok disalurkan didalam kerja yang lebih bermanfaat.

RUJUKAN:

Why do multi millionaires men wear simple clothing?. https://www.quora.com/Why-do-multi-millionaires-men-wear-simple-clothing?

Here’s The Real Reason Mark Zuckerberg Wears The Same T-Shirt Every Day. https://www.businessinsider.com/mark-zuckerberg-same-t-shirt-2014-11?

Why Mark Zuckerberg wears the same clothes to work everyday. https://www.independent.co.uk/news/people/why-mark-zuckerberg-wears-the-same-clothes-to-work-everyday-a6834161.html


Jarum Cleopatra – Kisah Di Sebalik Tiga Buah Menara Obelisk

Jarum Cleopatra merupakan nama yang diberikan kepada tiga buah menara obelisk Mesir Purba yang masing-masing pada hari ini berdiri di New York City, London, dan Paris. Menara-menara ini bagaimanapun tidaklah dibina pada tempat yang sama.

Ia juga pada asalnya bukanlah dibina khusus untuk Ratu Cleopatra, sekadar meminjam namanya yang elegan di samping kecantikan dan hubungan ratu Mesir itu dengan tamadun Rom. Walaupun jarang diceritakan, setiap menara ini menyimpan kisah tersendiri yang tidak kurang menarik.

Kedua-dua menara obelisk di New York dan London diperbuat daripada batu granit merah yang dilombong dari kuari-kuari Aswan, dengan ukuran tingginya mencecah sehingga 21 meter. Ia dibina pada tahun 1,450 SM di kota Heliopolis sebagai dedikasi buat Firaun Thutmose III (1481-1425 SM).

Sementara itu, obelisk di Paris yang turut dikenali sebagai Obelisk Luxor pula diperbuat daripada batu granit kuning. Tahun pembinaannya dianggakan sekitar 3,000 tahun lalu, dengan lokasi asalnya terletak di Kuil Luxor, Mesir yang masih menempatkan menara kembarnya. Obelisk Paris berdiri setinggi 23 meter. Ketiga-tiga obelisk ini berkongsi satu persamaan di mana ia mengandungi hieroglif-hieroglif yang memuliakan Ramses II (firaun yang sebahagian sejarahwan namakan sebagai firaun zaman Nabi Musa).

JARUM CLEOPATRA DI NEW YORK

Menara obelisk ini didirikan di Central Park pada tanggal 22 Februari 1881. Ia dihadiahkan oleh Kerajaan Mesir kepada Konsulat Jeneral Amerika Syarikat yang berpangkalan di Kaherah sebagai menghargai sikap neutral yang diambil oleh negara Uncle Sam itu di waktu Great Britain dan Perancis masing-masing menya.sarkan se.ra.ngan ke atas Mesir. Menara ini juga menjadi token penghargaan kerana membantu membina Terusan Suez.

Pada zaman silam, menara ini pernah dipindahkan – dari Heliopolis ke Alexandria sekitar tahun 12 Sebelum Masehi. Di sana, ia didirikan di sebuah kuil yang dibina oleh Cleopatra khusus untuk Marc Antony. Beberapa waktu kemudian, menara ini diselubungi pepasir – hikmahnya, inskripsi hieroglif yang diukir padanya dapat terpelihara untuk diselidik oleh pakar-pakar moden.

Tiga milenium lamanya, tinggalan firaun-firaun Mesir ini terpelihara rapi. Namun malangnya, menara ini kurang diselanggara sepanjang keberadaannya di Amerika Syarikat. Kulat demi kulat mula kelihatan, di samping tulisan-tulisan hieroglifnya pula semakin pudar – dipercayai akibat hujan, salji, dan udara di New York yang agak terce.mar.

Keadaan ini membuatkan Zahi Hawass, bekas menteri Jabatan Tertinggi Barangan Antik Mesir mengeluarkan kenyataan ke.ras pada tahun 2011 untuk mengambil semula menara berkenaan jika ia tidak dipelihara. Tulis beliau, “Kalau Lembaga Pemeliharaan Central Park dan Bandar New York tidak mampu memelihara menara ini dengan baik, saya akan mengambil langkah-langkah perlu bagi membawanya pulang ke tempat asalnya.”

Susulannya, majlis perbandaran New York memperuntukkan sebanyak $500,000 (RM 2,066,750) untuk membaik pulih menara obelisk berkenaan.

MENARA OBELISK DI LONDON

Jarum Cleopatra di London ditempatkan berhampiran Jambatan Jubli Emas dii Victoria Embankment, Sungai Thames. Monumen ini diberikan oleh Muhammad Ali, pemerintah Mesir dan Sudan kepada United Kingdom pada tahun 1819 bagi memperingati kemenangan British dalam Pertem.puran Sungai Nil (1798) dan Pertem.puran Alexandria (1801).

Kerajaan British bagaimanapun enggan membiayai belanja pengangkutan yang amat mahal. Maka, menara yang dihadiahkan ini ditinggalkan sahaja di Mesir. Pada tahun 1877, barulah Sir William James Erasmus Wilson menaja pengangkutan Jarum Cleopatra ke England yang menelan belanja sebanyak £10,000 (RM 57,483).

Sesampai di England, menara ini didirikan di Thames pada tahun 1878 bersama dua tugu sphinx mengapit mengawalinya. Kira-kira 3,500 tahun lamanya obelisk ini menggagahi pelbagai anca.man, ia hampir mus.nah sewaktu Pe.rang Dunia Pertama. Sebutir b.o.m Jerman mendarat berhampiran monumen ini pada 4 September 1917. Mujur, hanya kekaki obelisk dan dua tugu sphinx di kiri-kanannya sahaja yang mus.nah. Kero.sakan ini sengaja dibiarkan dan sebuah plak peringatan diletakkan bagi memperingati kejadian berkenaan.

Namun, ia mengundang keca.man Zahi Hawass pada tahun 2018. Membalas kri.tikan tersebut, Lembaga Kabinet Alam Sekitar dan Pengurusan Bandar Westminster menyatakan yang kebajikan menara berkenaan sama sekali tidak diabaikan. Kerja-kerja pembersihan dan penyelenggaraan masih tetap dilakukan, walaupun kesan-kesan pengeb.o.man dibiarkan sebagai kenang-kenangan.

OBELISK DI PARIS

Menara Obelisk di Paris turut dikenali dengan nama Obelisk Luxor. Ia berdiri di tengah-tengah Place de la Concorde, Paris. Obelisk ini juga dihadiahkan oleh Muhammad Ali kepada Perancis. Cuma bezanya, Perancis tidak banyak songeh dalam mengendalikan urusan pengangkutan monumen berkenaan. Pada tanggal 25 Oktober 1836, Obelisk Luxor didirikan semula oleh Raja Louis-Phillipe di Place de la Concorde.

Kekaki menara ini pada asalnya dibina untuk menampung tugu Raja Louis XVI. Namun, tugu berkenaan mus.nah sewaktu Revolusi 1830 (disebut sebagai Re.vo.lusi Julai). Binaan asal Obelisk Luxor dilengkapi dengan kekaki yang bercirikan 16 patung babun yang sedang mengawan. Memandangkan ia kurang sesuai untuk khalayak Perancis, maka ia dibu.ang daripada Obelisk dan sekadar dipamerkan di Muzium Louvre.

Di samping kekaki asal, Obelisk Luxor turut kehilangan mercu emasnya (pyramidion) yang dicu.ri pada kurun ke-6 SM. Oleh kerana itu, kerajaan Perancis pada tahun 1998 menggantikannya dengan mercu daun emas.

Walaupun tidak lagi berdiri di lokasi asalnya, ketiga-tiga obelisk ini megah mencakar langit di dua benua barat sebagai mercu kebudayaan tamadun Mesir Purba yang dipusakakan sejak ribuan tahun dahulu.

TERJEMAHAN
Kerry Sullivan. (6 Mei 2020). Cleopatra’s Needle: The Story Behind Three Awe-Inspiring Obelisks. Ancient Origins.